(Σημείωση: Ο παρακάτω πίνακας περιεχομένων δεν αποτελεί το τελικό κείμενο, διότι εκκρεμούν ορθογραφικές και συντακτικές διορθώσεις)

ΠΙΝΑΚΑΣ ΠΕΡΙΕΧΟΜΕΝΩΝ

ΙΗ’ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΓ΄

Παρασκευή, 10 Δεκεμβρίου 2021

ΘΕΜΑΤΑ

Α. ΕΙΔΙΚΑ ΘΕΜΑΤΑ
1. Επικύρωση Πρακτικών, σελ.
2. Επί διαδικαστικού θέματος, σελ.

Β. ΚΟΙΝΟΒΟΥΛΕΥΤΙΚΟΣ ΕΛΕΓΧΟΣ
1. Ανακοίνωση του δελτίου επικαίρων ερωτήσεων της Δευτέρας 13 Δεκεμβρίου 2021, σελ.
2. Συζήτηση επικαίρων ερωτήσεων:
 α) Προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις των αγροτών Τυρνάβου για τις ζημιές που υπέστησαν από τους παγετούς του Απριλίου», σελ.
 β) Προς τον Υπουργό Εσωτερικών:
 i. με θέμα: «Προβληματική, ταξικά μεροληπτική και γεμάτη αποκλεισμούς η κυβερνητική πολιτική για την κτήση ιθαγένειας με τη διαδικασία πολιτογράφησης», σελ.
 ii. με θέμα «Κυβερνητικά παιχνίδια με το επίδομα επικίνδυνης και ανθυγιεινής εργασίας των δημοσίων υπαλλήλων», σελ.
 γ) Προς την Υπουργό Παιδείας και Θρησκευμάτων:
 i. με θέμα: «Τη διενέργεια δωρεάν rapid τεστ για μαθητές και εκπαιδευτικούς σε περιοχές που δεν υπάρχουν δημόσιες δομές ή συνεργεία του ΕΟΔΥ», σελ.
 ii. με θέμα: « Άμεση ανάγκη ενίσχυσης των Δημόσιων Βιβλιοθηκών σε ολόκληρη τη χώρα», σελ.

ΠΡΟΕΔΡΕΥΩΝ

ΑΒΔΕΛΑΣ Α., σελ.

ΟΜΙΛΗΤΕΣ

Α. Επί διαδικαστικού θέματος:
 ΑΒΔΕΛΑΣ Α. , σελ.

Β. Επί των επικαίρων ερωτήσεων:
 ΒΟΡΙΔΗΣ Μ. , σελ.
 ΔΕΛΗΣ Ι. , σελ.
 ΖΑΧΑΡΙΑΔΗΣ Κ. , σελ.
 ΛΑΜΠΡΟΥΛΗΣ Γ. , σελ.
 ΜΑΚΡΗ Ζ. , σελ.
 ΠΟΥΛΟΥ Π. , σελ.
 ΣΤΥΛΙΟΣ Γ. , σελ.
 ΨΥΧΟΓΙΟΣ Γ. , σελ.

ΠΡΑΚΤΙΚΑ ΒΟΥΛΗΣ

ΙΗ΄ ΠΕΡΙΟΔΟΣ

ΠΡΟΕΔΡΕΥΟΜΕΝΗΣ ΚΟΙΝΟΒΟΥΛΕΥΤΙΚΗΣ ΔΗΜΟΚΡΑΤΙΑΣ

ΣΥΝΟΔΟΣ Γ΄

ΣΥΝΕΔΡΙΑΣΗ ΜΓ΄

Παρασκευή 10 Δεκεμβρίου 2021

Αθήνα, σήμερα στις 10 Δεκεμβρίου 2021, ημέρα Παρασκευή και ώρα 9.06΄, συνήλθε στην Αίθουσα των συνεδριάσεων του Βουλευτηρίου η Βουλή σε ολομέλεια για να συνεδριάσει υπό την προεδρία του Ζ΄ Αντιπροέδρου αυτής κ. **ΑΠΟΣΤΟΛΟΥ ΑΒΔΕΛΑ**.

**ΠΡΟΕΔΡΕΥΩΝ (Απόστολος Αβδελάς):** Κυρίες και κύριοι συνάδελφοι, αρχίζει η συνεδρίαση.

(ΕΠΙΚΥΡΩΣΗ ΠΡΑΚΤΙΚΩΝ: Σύμφωνα με την από 9-12-2021 εξουσιοδότηση του Σώματος, επικυρώθηκαν με ευθύνη του Προεδρείου τα πρακτικά της ΜΒ΄ συνεδριάσεώς του, της Πέμπτης 9 Δεκεμβρίου 2021, σε ό,τι αφορά την ψήφιση στο σύνολο του σχεδίου νόμου: «Δίκαιη Αναπτυξιακή Μετάβαση και ρύθμιση ειδικότερων ζητημάτων απολιγνιτοποίησης και άλλες επείγουσες διατάξεις του Υπουργείου Ανάπτυξης και Επενδύσεων».)

Έχω την τιμή να ανακοινώσω στο Σώμα το δελτίο επικαίρων ερωτήσεων της Δευτέρας 13 Δεκεμβρίου 2021, το οποίο έχει ως εξής:

Α. ΕΠΙΚΑΙΡΕΣ ΕΡΩΤΗΣΕΙΣ Πρώτου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 236/30-11-2021 επίκαιρη ερώτηση του Βουλευτή Λακωνίας της Νέας Δημοκρατίας κ. Αθανασίου Δαβάκη προς τον Υπουργό Υποδομών και Μεταφορών, με θέμα: «Εξέλιξη κύριων οδικών έργων ΠΕ Λακωνίας».

2. Η με αριθμό 241/2-12-2021 επίκαιρη ερώτηση του Βουλευτή Λασιθίου του Συνασπισμού Ριζοσπαστικής Αριστεράς κ. Εμμανουήλ Θραψανιώτη προς τον Υπουργό Τουρισμού, με θέμα: «Αδιαφορία του Υπουργείου για την έναρξη λειτουργίας των Ανώτερων Σχολών Τουριστικής Εκπαίδευσης (ΑΣΤΕ)».

3. Η με αριθμό 261/6-12-2021 επίκαιρη ερώτηση του Βουλευτή Βοιωτίας του Κινήματος Αλλαγής κ. Γεώργιου Μουλκιώτη προς τον Υπουργό Εργασίας και Κοινωνικών Υποθέσεων, με θέμα: «Υπάρχει πολιτική βούληση της Κυβέρνησης για τη στήριξη των εργαζομένων στον επισιτισμό - τουρισμό;».

4. Η με αριθμό 249/6-12-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Υγείας με θέμα: «Τα προβλήματα στελέχωσης από νοσηλευτικό προσωπικό στη μονάδα εντατικής θεραπείας (ΜΕΘ) στο “Βενιζέλειο” Νοσοκομείο Ηρακλείου Κρήτης».

5. Η με αριθμό 248/4-12-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Οικονομικών, με θέμα: «Η Κυβέρνηση παραβιάζει τις αποφάσεις του Ευρωπαϊκού Δικαστηρίου, απολύοντας το προσωπικό καθαριότητας στο Υπουργείο Οικονομικών μετά από είκοσι έτη δουλειάς».

Β. ΕΠΙΚΑΙΡΕΣ ΕΡΩΤΗΣΕΙΣ Δεύτερου Κύκλου (Άρθρα 130 παράγραφοι 2 και 3 και 132 παράγραφος 2 του Κανονισμού της Βουλής)

1. Η με αριθμό 263/6-12-2021 επίκαιρη ερώτηση του Βουλευτή Σερρών της Νέας Δημοκρατίας κ. Αναστάσιου (Τάσου) Χατζηβασιλείου προς τον Υπουργό Εργασίας και Κοινωνικών Υποθέσεων, με θέμα: «Θεσμοθέτηση μειωμένου εισιτηρίου στα ΜΜΜ για τις οικογένειες τριτέκνων».

2. Η με αριθμό 243/2-12-2021 επίκαιρη ερώτηση του Βουλευτή Αιτωλοακαρνανίας του Συνασπισμού Ριζοσπαστικής Αριστεράς κ. Γεωργίου Βαρεμένου προς τον Υπουργό Υγείας, με θέμα: «Να ανανεωθούν άμεσα οι συμβάσεις ορισμένου χρόνου των εργαζομένων στην καθαριότητα, σίτιση και φύλαξη στις δομές υγείας του ΕΣΥ».

3. Η με αριθμό 255/6-12-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς την Υπουργό Πολιτισμού και Αθλητισμού με θέμα: «Απαξίωση των αθλητικών εγκαταστάσεων του Εθνικού Αθλητικού Κέντρου Νεότητας (ΕAKN) του Αγίου Κοσμά».

4. Η με αριθμό 251/6-12-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς την Υπουργό Πολιτισμού και Αθλητισμού, με θέμα: «Αρχαία Ιερά Οδός, 850 μέτρα σε Χαϊδάρι και λίμνη Κουμουνδούρου βρίσκονται σε επικίνδυνη εγκατάλειψη και απαιτούν προστασία».

5. Η με αριθμό 245/3-12-2021 επίκαιρη ερώτηση του Βουλευτή Β2΄ Δυτικού Τομέα Αθηνών του Συνασπισμού Ριζοσπαστικής Αριστεράς κ. Παναγιώτη Κουρουμπλή προς τον Υπουργό Υγείας, με θέμα: «Σε απόγνωση οι πολίτες της δυτικής Αθήνας λόγω σοβαρών ελλείψεων στις δομές πρωτοβάθμιας φροντίδας υγείας (ΠΦΥ)».

6. Η με αριθμό 257/6-12-2021 επίκαιρη ερώτηση του Βουλευτή Ηρακλείου του Κομμουνιστικού Κόμματος Ελλάδας κ. Εμμανουήλ Συντυχάκη προς τον Υπουργό Οικονομικών, με θέμα: «Επιδείνωση αντί για επίλυση των προβλημάτων των πληγέντων από τον σεισμό στο Αρκαλοχώρι».

7. Η με αριθμό 253/6-12-2021 επίκαιρη ερώτηση του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Προστασίας του Πολίτη, με θέμα: «Μικρή Όλγα, έγκλημα χωρίς κάθαρση».

8. Η με αριθμό 256/6-12-2021 επίκαιρη ερώτηση της Βουλευτού Καβάλας του Συνασπισμού Ριζοσπαστικής Αριστεράς κ. Σουλτάνας Ελευθεριάδου προς τον Υπουργό Περιβάλλοντος και Ενέργειας, με θέμα: «Νέα δεδομένα μετά την απάντηση του Επιτρόπου Σμιτ για την ενίσχυση της “ENERGEAN OIL & GAS”».

9. Η με αριθμό 258/6-12-2021 επίκαιρη ερώτηση του Βουλευτή Μεσσηνίας του Συνασπισμού Ριζοσπαστικής Αριστεράς κ. Αλέξη Χαρίτση προς τον Υπουργό Αγροτικής Ανάπτυξης και Τροφίμων, με θέμα: «Η αδράνεια της Κυβέρνησης για λήψη μέτρων στήριξης οδηγεί σε κατάρρευση το εισόδημα χιλιάδων παραγωγών κορινθιακής σταφίδας».

10. Η με αριθμό 259/6-12-2021 επίκαιρη ερώτηση του Βουλευτή Λακωνίας του Συνασπισμού Ριζοσπαστικής Αριστεράς κ. Σταύρου Αραχωβίτη προς τον Υπουργό Αγροτικής Ανάπτυξης και Τροφίμων, με θέμα: «Σε κίνδυνο η συνέχεια της αγροτικής παραγωγής».

11. Η με αριθμό 260/6-12-2021 επίκαιρη ερώτηση του Βουλευτή Κέρκυρας του Συνασπισμού Ριζοσπαστικής Αριστεράς κ. Αλέξανδρου - Χρήστου Αυλωνίτη προς τον Υπουργό Περιβάλλοντος και Ενέργειας, με θέμα: «Λειτουργία λατομικής ζώνης Κέρκυρας».

12. Η με αριθμό 262/6-12-2021 επίκαιρη ερώτηση του Βουλευτή Θεσπρωτίας του Συνασπισμού Ριζοσπαστικής Αριστεράς κ. Μάριου Κάτση προς τον Υπουργό Οικονομικών, με θέμα: «Φλέγοντα ζητήματα σχετικά με τα τυπικά προσόντα του διευθύνοντα συμβούλου του Οργανισμού Λιμένος Ηγουμενίτσας (ΟΛΗΓ), καθώς και την εξαίρεση της χερσαίας ζώνης λιμένα από το ξεπούλημά του».

ΑΝΑΦΟΡΕΣ-ΕΡΩΤΗΣΕΙΣ (Άρθρο 130 παράγραφος 5 του Κανονισμού της Βουλής)

1. Η με αριθμό 862/3-11-2021 ερώτηση του Βουλευτή Β΄ Θεσσαλονίκης του Κομμουνιστικού Κόμματος Ελλάδας κ. Λεωνίδα Στολτίδη προς τον Υπουργό Υγείας, με θέμα: «Προβλήματα λειτουργίας του Θεαγένειου Αντικαρκινικού Νοσοκομείου Θεσσαλονίκης λόγω της σχεδιαζόμενης μεταφοράς της μονάδας ημερήσιας νοσηλείας εκτός νοσοκομείου».

2. Η με αριθμό 879/32/4-11-2021 ερώτηση και αίτηση κατάθεσης εγγράφων του Βουλευτή Β2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Υγείας, με θέμα: «Αδικαιολόγητες καθυστερήσεις στην ολοκλήρωση διαδικασίας κρίσης και επιλογής υποψηφιοτήτων για δύο θέσεις κλάδου ιατρών ΕΣΥ, ειδικότητας χειρουργικής παίδων στο Γενικό Νοσοκομείο Παίδων Αθηνών (ΓΝΠΑ) ‘‘Η ΑΓΙΑ ΣΟΦΙΑ’’».

Κυρίες και κύριοι συνάδελφοι, εισερχόμαστε στη συζήτηση των

**ΕΠΙΚΑΙΡΩΝ ΕΡΩΤΗΣΕΩΝ**

Με έγγραφό του, ο Γενικός Γραμματέας Νομικών και Κοινοβουλευτικών Θεμάτων ενημερώνει το Σώμα πως σήμερα θα συζητηθούν οι με αριθμό 239, 264, 246, 602, 247 επίκαιρες ερωτήσεις.

Ξεκινάμε τη συζήτηση με τη δεύτερη με αριθμό 247/3-12-2021 επίκαιρη ερώτηση δεύτερου κύκλου του ΣΤ΄ Αντιπροέδρου της Βουλής και Βουλευτή Λάρισας του Κομμουνιστικού Κόμματος Ελλάδας κ. Γεωργίου Λαμπρούλη προς τον Υπουργό Αγροτικής Ανάπτυξης και Τροφίμων, με θέμα: «Αποζημιώσεις των αγροτών Τυρνάβου για τις ζημιές που υπέστησαν από τους παγετούς του Απριλίου».

Κύριε Λαμπρούλη, καλημέρα σας. Έχετε δύο λεπτά.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Καλημέρα, κύριε Πρόεδρε. Σας ευχαριστώ.

Η ερώτηση αφορά, όπως αναφερθήκατε και εσείς, κύριε Πρόεδρε, στις αποζημιώσεις των αγροτών του Τυρνάβου για τις ζημιές που υπέστησαν από τον παγετό του Απρίλη. Είμαστε πλέον στους εννέα μήνες.

Η ερώτηση, βέβαια, αναφέρει εδώ επτά μήνες, αλλά λόγω των συνεχών αναβολών, κύριε Υπουργέ, φτάσαμε σήμερα να τη συζητούμε. Όπως και να έχει, δεν είναι μομφή αυτό. Μην παρεξηγηθώ.

Με βάση, λοιπόν, την εξέλιξη αυτή και τις ανακοινώσεις της Κυβέρνησης περίπου τον Ιούνιο, μέσα στο καλοκαίρι, για καταβολή μέρους της αποζημίωσης, δηλαδή περίπου του 40%, φτάσαμε, λοιπόν, στον Δεκέμβρη, με αποτέλεσμα τι; Εκατοντάδες αγρότες να έχουν πάρει πολύ ελάχιστο και από αυτό το 40%, ακόμα δε περισσότεροι να μην έχουν πάρει καθόλου, παρά τις όποιες, όπως είπα, υποσχέσεις που είχαν ανακοινωθεί το καλοκαίρι.

Παράλληλα -και πριν από έναν μήνα συνέβη αυτό που αναφέρουμε και στην ερώτηση- αντιπροσωπεία των αγροτών, πηγαίνοντας στο τοπικό παράρτημα του ΕΛΓΑ στη Λάρισα, ενημερώθηκαν πως οι υπερπρώιμες ποικιλίες, της περιοχής του Τυρνάβου δηλαδή, οι οποίες ήταν ασφαλισμένες ως υπερπρώιμες από τους αγρότες, είναι εκτός αποζημιώσεων ή θα αποζημιωθούν με πολύ λιγότερα χρήματα, με χαρακτηριστικό παράδειγμα, όπως αναφέρω και στην ερώτηση, μια ποικιλία από τα νεκταρίνια που αντί για 68 λεπτά το κιλό θα αποζημιωθούν με 42 λεπτά ή αντίστοιχα, μια ποικιλία ροδακίνων τα οποία θα αποζημιωθούν αντί για 68 λεπτά, με 32 λεπτά.

Καταλαβαίνετε, λοιπόν, ότι για ακόμα μία φορά και στη συγκεκριμένη παραγωγή, όπως συμβαίνει και σε άλλες καλλιέργειες την ίδια περίοδο, με αφορμή τον παγετό, υπήρξαν προβλήματα με καταστροφές στους αμπελώνες, στα επιτραπέζια και συμπύρηνα ροδάκινα, όπως είπαμε, στα κεράσια, ακτινίδια, βερίκοκα, δαμάσκηνα, μήλα και αχλάδια.

Αποτέλεσμα, λοιπόν, αυτής της καθυστέρησης είναι οι αγρότες να αντιμετωπίζουν τεράστια προβλήματα. Ήδη ξεκίνησε και η νέα καλλιεργητική περίοδος. Από τη μία έχουν να αντιμετωπίσουν το κόστος παραγωγής και από την άλλη μεριά μπαίνουν και ζητήματα επιβίωσης. Τα ποσά αυτά είναι αναγκαία, όπως και να το κάνουμε.

Έτσι, λοιπόν, και τα ερωτήματα που θέτουμε στην ερώτηση αφορούν στο αν θα διορθωθούν οι αδικίες στις αποζημιώσεις και να καταβληθεί άμεσα η προκαταβολή του 40% όπως, εξάλλου, εξαγγέλθηκε και υποσχέθηκε η Κυβέρνηση. Να καταβληθούν, παράλληλα, αποζημιώσεις από τον ΕΛΓΑ που θα καλύπτουν το 100% των ζημιών και φυσικά, το πάγιο αίτημα που καταθέτουμε σε αυτή την ερώτηση, για ακόμη μία φορά είναι ποιο; Να αλλάξει ο αναχρονιστικός κανονισμός του ΕΛΓΑ, ώστε να καλύπτει το σύνολο των ζημιών στο 100%, από όλους τους φυσικούς κινδύνους και τις αρρώστιες με την απαραίτητη, φυσικά, κρατική ενίσχυση, χρηματοδότηση και ταυτόχρονη μείωση των εισφορών των αγροτών.

Παράλληλα, αυτό που ζητάνε και οι συγκεκριμένοι παραγωγοί, όπως και όλοι οι αγρότες, είναι τι; Μείωση του κόστους παραγωγής με συγκεκριμένες παρεμβάσεις από την Κυβέρνηση προς την κατεύθυνση μείωσης του ρεύματος στο 50% και φυσικά, μην ξεχνάμε το πάγιο αίτημα των αγροτών το πετρέλαιο να είναι αφορολόγητο.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Λαμπρούλη.

Θα απαντήσει ο Υφυπουργός Αγροτικής Ανάπτυξης και Τροφίμων κ. Γεώργιος Στύλιος.

Κύριε Στύλιο, καλημέρα σας. Εσείς έχετε τρία λεπτά για το ξεκίνημα.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Καλημέρα σας. Ευχαριστώ πολύ, κύριε Πρόεδρε.

Για τις ζημιές που σημειώθηκαν από τους παγετούς της άνοιξης του 2021, κυρίως σε δενδρώδεις καλλιέργειες, καλλιέργειες δημητριακών, ψυχανθή, κηπευτικά, αμπελοειδή κ.λπ., στην Περιφερειακή Ενότητα Λάρισας, συμπεριλαμβανομένης και της περιοχής του Τυρνάβου, διενεργήθηκαν οι απαραίτητες επισημάνσεις, έγιναν εξακόσιες είκοσι τρεις αναγγελίες και υποβλήθηκαν συνολικά δώδεκα χιλιάδες τετρακόσιες επτά δηλώσεις ζημιάς. Οι δε εκτιμήσεις έχουν ολοκληρωθεί. Συνεπώς, ο ΕΛΓΑ, ο οργανισμός ασφάλισης έτρεξε τη διαδικασία σωστά, κάτω βέβαια και από την επίβλεψη και την καθοδήγηση από το διοικητικό συμβούλιο και τον Πρόεδρο του ΕΛΓΑ.

Οι πληρωμές προκαταβολών κατά τα προβλεπόμενα στον ν.4820/2021 -δικιά μας τροπολογία η οποία ψηφίστηκε στην ελληνική Βουλή από τη συντριπτική πλειοψηφία- σε διάφορες περιοχές της επικράτειας, μεταξύ αυτών και η Θεσσαλία, για τις ζημιές του παγετού, ξεκίνησαν από το πρώτο δεκαπενθήμερο του Αυγούστου και με τις τρεις πληρωμές προκαταβολών που πραγματοποιήθηκαν τον Αύγουστο, τον Σεπτέμβριο και τον Νοέμβριο του 2021 εκταμιεύτηκαν συνολικά 59 εκατομμύρια ευρώ. Είναι μία διαδικασία η οποία δεν είχε ξαναγίνει στη χώρα μας και το ξέρουν αυτό όλοι. Η πληρωμή του Δεκεμβρίου περιλάμβανε προκαταβολές και αποζημιώσεις και καταβλήθηκαν 46,2 εκατομμύρια ευρώ. Συνολικά, δηλαδή, έχουμε 105 εκατομμύρια ευρώ που έχουν δοθεί ως προκαταβολές για τον παγετό της άνοιξης του 2021.

Ειδικότερα, στην περιφέρεια της Θεσσαλίας έχουν καταβληθεί μέχρι στιγμής προκαταβολές και αποζημιώσεις 12,5 εκατομμυρίων ευρώ, εκ των οποίων τα 3.740.000 ευρώ στον Τύρναβο. Η καταβολή του συνόλου των αποζημιώσεων αναμένεται να γίνει μέχρι το τέλος Ιανουαρίου του 2022 και αυτή η καθυστέρηση, ξέρετε πολύ καλά, ότι δεν οφείλεται στην πολιτική ηγεσία του ΥΠΑΑΤ ούτε στη διοίκηση του ΕΛΓΑ. Είναι ένα ζήτημα διαδικαστικό. Δεν είναι ότι δεν έχουμε τα χρήματα για να πληρωθούν οι αγρότες και οι παραγωγοί, αλλά είναι διαδικασία μέσα από τον ΕΛΓΑ και λόγω διοικητικού φόρτου καθυστερούν να δοθούν τα χρήματα στους πολίτες.

Αναφέρατε ένα θέμα με τις υπερπρώιμες ποικιλίες στην ερώτησή σας. Πριν την υποβολή των δηλώσεων ΟΣΔΕ, αποστέλλονται στα ΚΥΔ προς ενημέρωση όλων, οι λίστες με το χαρακτηρισμό του ποικιλιών ως υπερπρώιμες ή κανονικές και οι οδηγίες για τον τρόπο δήλωσης των υπερπρώιμων ποικιλιών που, ενδεχομένως, να μην περιέχονται στη λίστα. Με απλά λόγια έχει δοθεί η ενημέρωση στα κέντρα υποδοχής δηλώσεων για το ΟΣΔΕ, αλλά και για τη δήλωση καλλιέργειας εκτροφής, ποιες ποικιλίες ακριβώς προβλέπονται σε αυτή τη διαδικασία.

Οι παραγωγοί, λοιπόν, έχουν τη δυνατότητα να δηλώσουν τη σωστή ένδειξη για τις υπερπρώιμες ποικιλίες και θα αποζημιωθούν κανονικά για την τιμή αποζημίωσης ανά στρέμμα που ισχύει γι’ αυτές, δηλαδή στα 0,67 ευρώ το στρέμμα. Άρα όποιος έχει κάνει σωστά τη δήλωση του θα αποζημιωθεί στα 0,67 ευρώ το στρέμμα. Εκεί είναι το ζήτημα. Θέλει μια προσοχή από τους παραγωγούς και από αυτούς τους οποίους εξουσιοδοτούν και πληρώνουν φυσικά για να τους κάνουν τις δηλώσεις τους.

Τώρα σε σχέση με τα θέματα που αφορούν τον ΕΛΓΑ, η παρούσα Κυβέρνηση για πρώτη φορά μετά από δέκα χρόνια και περισσότερα, από την ψήφιση δηλαδή του ν.3877/2010 και σε εφαρμογή του άρθρου 7 ενίσχυσε τον ΕΛΓΑ μέσω του τακτικού προϋπολογισμού. Πρώτον, με 34 εκατομμύρια ευρώ τον Ιούλιο του 2020, με αποτέλεσμα να επιτευχθεί η αποπληρωμή του οφειλόμενου 35% των αποζημιώσεων σε μία δόση, με 68 εκατομμύρια ευρώ για την καταβολή αποζημιώσεων στις πληγείσες περιοχές του «Ιανού» μέσα σε τέσσερις μήνες και με 30 εκατομμύρια ευρώ για το έτος 2021, ενώ με την ενεργοποίηση του ίδιου άρθρου καταβάλει την επιχορήγηση αναδρομικά για τα έτη 2011 έως και 2017. Είναι χρήματα τα οποία η προηγούμενη κυβέρνηση του ΣΥΡΙΖΑ δεν έδινε, ενώ σύμφωνα με τον ν.3877 προβλέπεται για το διοικητικό κόστος και το διοικητικό βάρος λειτουργίας του ΕΛΓΑ.

Η δική μας Κυβέρνηση με τον εξορθολογισμό τον οποίο πραγματοποιεί και τη βελτίωση στα οικονομικά της χώρας είναι συνεπής σε σχέση με τις υποχρεώσεις της απέναντι στον ΕΛΓΑ.

Αυτά στο πρώτο μέρος. Στο δεύτερο θα απαντήσω γενικότερα για τους παραγωγούς.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε.

Ορίστε, κύριε Λαμπρούλη, έχετε τρία λεπτά για τη δευτερολογία σας.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Ευχαριστώ, κύριε Πρόεδρε.

Κοιτάξτε, κύριε Υπουργέ, θα ξεκινήσω με τις υπερπρώιμες, γιατί αυτό στην ουσία είναι και ο πυρήνας της ερώτησης και όχι επειδή είναι υποδεέστερα τα θέματα των υπόλοιπων καλλιεργειών.

Σας είπα και προηγουμένως -είναι τυπωμένο εξάλλου, γράφεται και στην ερώτηση-, πως η ενημέρωση ήταν από επίσημο φορέα, τον ΕΛΓΑ. Είπε στους αγρότες ότι «θα πληρωθείτε στην ουσία το 50% της προβλεπόμενης αποζημίωσης». Λέω για τις υπερπρώιμες.

Άκουσα προηγουμένως στην πρωτολογία σας ότι θα αποζημιωθούν με βάση όπως αναφερόμαστε εδώ στις τιμές, γιατί οι ίδιοι οι αγρότες μας τα έδωσαν και ο ΕΛΓΑ αυτά που λέμε. Δεν τα βγάλαμε από το μυαλό μας.

Άρα, λοιπόν, οι αγρότες σε ό,τι αφορά τις υπερπρώιμες στις συγκεκριμένες ποικιλίες θα αποζημιωθούν με 68 λεπτά το κιλό, σε ό,τι αφορά τα νεκταρίνια και αντίστοιχα 68 λεπτά για τα ροδάκινα, της συγκεκριμένης ποικιλίας που αναφέρετε. Ένα το κρατούμενο.

Δεύτερον, είπατε με αφορμή τον ΕΛΓΑ ότι θα δώσετε, θα κάνετε. Στον ΕΛΓΑ αν δεν κάνω λάθος από το 2011, μια δεκαετία, η κρατική χρηματοδότηση σταμάτησε. Οι κρατικές χρηματοδοτήσεις που δεν δόθηκαν, δόθηκαν με αφορμή τον «Ιανό», άλλες έκτακτες καταστάσεις πριν από έναν χρόνο ή λιγότερο. Τώρα εσείς μας λέτε ότι θα καταβληθεί το ποσό που είχε το κράτος ως υποχρέωση να καταβάλει ετησίως από το 2011 έως το 2017 -που αναφέρετε την πενταετία, εξαετία-, στον ΕΛΓΑ. Αυτό μας είπατε.

Από κει και πέρα φυσικά ο ΕΛΓΑ και ο κανονισμός του θα πρέπει να αλλάξει. Το πάγιο αίτημα το ξέρετε, να μην το επαναλαμβάνω, το είπα και στην πρωτολογία μου.

Το ζήτημα είναι, κύριε Υπουργέ ότι, φθάσαμε εννέα μήνες μετά που όπως σας είπα μπήκαν σε νέα καλλιεργητική περίοδο. Οι απαιτήσεις είναι αυξημένες όχι μόνο σε ό,τι αφορά τη διεκπεραίωση, την προοπτική των καλλιεργειών τους, της παραγωγής τους, αλλά και σε θέματα επιβίωσης.

Χθες συνομιλώντας μαζί τους μου είπαν ότι μεγάλο μέρος από αυτούς δεν έχει πάρει ούτε το 40%. Εσείς λέτε ότι στο τέλος Γενάρη θα πάρουν το σύνολο της αποζημίωσης.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Εγώ;

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αυτό δεν είπατε;

Υπάρχει, όμως και το άλλο το οποίο θα το καταθέτω. Δείτε το και αν θέλετε και μπορείτε να μου απαντήσετε, απαντήστε μου. Υπάρχει και το εξής δεδομένο ότι επειδή ένα μέρος των αγροτών δεν έχει καταβάλει τα ασφάλιστρα για το 2021 τους λένε: Πληρώστε τα ασφάλιστρα, για να σας αποζημιώσουμε, έχοντας βέβαια τακτοποιημένες οφειλές ή τις όποιες ασφαλιστικές εισφορές έπρεπε να καταβάλλουν για το προηγούμενο έτος, εννοώ για το 2020. Προϋπόθεση, λοιπόν, είναι να πληρώσουν τις εισφορές για να πάρουν την αποζημίωση.

Φυσικά -θα σας το καταθέσω και ως υπόμνημα- με βάση τις εξελίξεις αυτές το προηγούμενο διάστημα υπήρχαν και κινητοποιήσεις των αγροτών, συγκεκριμένα σε ό,τι αφορά την αποζημίωση για τις υπερπρώιμες ποικιλίες στη βάση όσων είπαμε, την καταβολή των αποζημιώσεων αφ’ ενός μεν στο 40%, αλλά και στο σύνολό τους και υπάρχει εδώ η αποκατάσταση των αδικιών, το ότι δεν έχουν πάρει ακόμα. Αν αυτοί που δεν έχουν πάρει ακόμα έστω και το 40%, είναι αυτό που είπατε εσείς ότι δεν έχουν κάνει τις αιτήσεις, με συγχωρείτε, λύστε τα αυτά τα θέματα ΕΛΓΑ, ΟΠΕΚΕΠΕ, Υπουργεία μια ζωή αυτή η ιστορία γίνεται. Το ζήτημα είναι ότι αυτοί οι άνθρωποι δεν είναι τίποτα μεγαλοτσιφλικάδες, από αυτό ζουν και από αυτό το εισόδημα περιμένουν να ανταποκριθούν στις ανάγκες τους, των οικογενειών τους, των παιδιών τους, να μπορέσουν να συνεχίσουν να καλλιεργούν, να προμηθευτούν αγροεφόδια.

Θα ήθελα ακόμα μία φορά, τα έχουμε συζητήσει και στο παρελθόν, μια απάντηση για το τι θα γίνει με αυτά τα αιτήματα που βάζουν σε ό,τι αφορά το κόστος παραγωγής, ρεύμα και πετρέλαιο. Το ότι δώσατε 50 εκατομμύρια σε νέους και συνεταιριζόμενους, αφαιρώντας στην ουσία 130 εκατομμύρια από τα 180 που δίνονταν ως επιστροφή στο πετρέλαιο πετάξατε απ’ έξω χιλιάδες αγρότες. Τα νούμερα τα ξέρετε, τα είχαμε πει και σε μία άλλη ερώτηση. Αυτοί οι άνθρωποι τι είναι, ενός κατώτερου θεού; Δεν έχουν τρακτέρ; Δεν βάζουν πετρέλαιο στο τρακτέρ τους;

Παράλληλα το ρεύμα, εδώ δηλαδή χρειάζεται μια σειρά από μέτρα προκειμένου να ελαφρυνθούν. Οι αποζημιώσεις φυσικά και πρέπει να καταβληθούν και άμεσα να πάρουν τα χρήματα οι άνθρωποι για να μπορέσουν να διεκπεραιώσουν τις υποχρεώσεις τους.

Από εκεί και πέρα, όμως, χρειάζονται επίσης παράλληλα μέτρα, τα οποία θα διευκολύνουν, θα μειώσουν το κόστος παραγωγής που έχει εκτιναχθεί στα ύψη με όλα αυτά που γίνονται και με την ακρίβεια.

Ευχαριστώ, κύριε Πρόεδρε.

(Στο σημείο αυτό ο ΣΤ΄ Αντιπρόεδρος της Βουλής, κ. Γεώργιος Λαμπρούλης καταθέτει για τα Πρακτικά το προαναφερθέν έγγραφο, το οποίο βρίσκεται στο αρχείο του Τμήματος Γραμματείας της Διεύθυνσης Στενογραφίας και Πρακτικών της Βουλής)

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Λαμπρούλη.

Ορίστε, κύριε Στύλιο, έχετε τον λόγο για τρία λεπτά για τη δευτερολογία σας.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Ευχαριστώ πολύ, κύριε Πρόεδρε.

Ο ΕΛΓΑ είναι γνωστό είναι ένας αντασφαλιστικός οργανισμός. Είναι ένας οργανισμός, ο οποίος εισπράττει τα χρήματα που δίνουν οι αγρότες, οι παραγωγοί και σύμφωνα με τον κανονισμό του ΕΛΓΑ, σύμφωνα με το νόμο επιστρέφει και δίνει τις αποζημιώσεις σ’ αυτούς οι οποίοι έχουν πάθει ζημιές, σε αυτούς οι οποίοι έχουν πληγεί. Συνεπώς διαχειρίζεται χρήματα των ίδιων των αγροτών.

Άρα με σεβασμό και με ευθύνη οφείλουμε να διαχειριζόμαστε αυτά τα χρήματα. Γι’ αυτόν τον λόγο, λοιπόν, η διαδικασία είναι γνωστή σε όλες τις αντασφαλιστικές εταιρείες σε όλο τον κόσμο. Έχεις πληρώσει, έχεις δώσει το αντίτιμο, γίνεται η ζημιά και αποζημιώνεσαι για το ύψος της ζημίας το οποίο έχεις κάνει σύμφωνα με τη δήλωση την οποία έχεις ο ίδιος υποβάλει.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Πάτε για ασφαλιστική εταιρεία τον ΕΛΓΑ. Αυτό μας λέτε.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Με αυτή τη διαδικασία και με αυτό τον τρόπο εμείς τι βελτιώνουμε; Αυτό είναι δεδομένο. Δεν αλλάζει. Βελτιώνουμε το χρόνο στον οποίο θα δοθούν τα χρήματα στους αγρότες και στους παραγωγούς. Γι’ αυτόν τον λόγο όταν έχουμε ακραία και έκτακτα καιρικά φαινόμενα, όπως ήταν ο παγετός την άνοιξη του ’21 ή ο «Ιανός ή οι πυρκαγιές το καλοκαίρι έρχεται η ελληνική πολιτεία και επισπεύδει όλες αυτές τις διαδικασίες.

Ποια άλλη είναι ευθύνη του κράτους; Το είπαμε και πριν, είπαμε να καλύπτει το διοικητικό βάρος, το διοικητικό κόστος για τη λειτουργία του συγκεκριμένου οργανισμού. Η δική μας Κυβέρνηση, αυτή είναι η πραγματικότητα, η Κυβέρνηση του Κυριάκου Μητσοτάκη είναι αυτή η οποία με συνέπεια εκπληρώνει τις υποχρεώσεις του κράτους, οι οποίες δεν είχαν εκπληρωθεί τα προηγούμενα χρόνια. Αυτό είναι αναμφισβήτητο.

Είναι όντως έτσι όπως σας είπα. Όποιος έχει κάνει τη δήλωση καλλιέργειας εκτροφής θα αποζημιωθεί μέχρι 31-1-22 στο σύνολό του. Αυτά τα στοιχεία έχουμε από τον ΕΛΓΑ. Είναι στοιχεία από τις υπηρεσίες. Δεν είναι στοιχεία που δίνονται από εμάς, από την πολιτική ηγεσία. Νομίζω ότι κάπου εκεί θα είναι το λάθος. Αν κάποιοι δεν έχουν αποζημιωθεί, κάπου θα υπάρχει ένα λάθος. Νομίζω ότι δεν θα έχει γίνει στον ΕΛΓΑ, ούτε φυσικά δεν έχει αυτό το λάθος πραγματοποιηθεί στην πολιτική ηγεσία του Υπουργείου.

Σε σχέση με τον ΕΛΓΑ, η δική μας Κυβέρνηση είναι αυτή η οποία έχει ένα σχέδιο μετασχηματισμού, εκσυγχρονισμού και βελτίωσης του ΕΛΓΑ. Πρώτα απ’ όλα, έχουμε προχωρήσει σε μία προγραμματική σύμβαση με την κοινωνία της πληροφορίας όπου θα πάμε σε μία μεγάλη ψηφιακή αναβάθμιση του ΕΛΓΑ, ούτως ώστε να μειώσουμε όλους τους χρόνους, να επιταχυνθεί η διαδικασία επισημάνσεων, εκτιμήσεων και να έχουμε και πιο ακριβή στοιχεία σε σχέση με τους παραγωγούς, που αυτό θα μας δώσει και ταχύτητα και δικαιοσύνη. Δηλαδή, σε αυτόν που έχει πάθει πραγματική ζημιά να μπορούν να ανταποκριθούν.

Προχωρά συνεπώς η συγκεκριμένη προγραμματική σύμβαση. Πολύ σύντομα, μέσα στον επόμενο χρόνο, θα αρχίσουμε να έχουμε τα πρώτα αποτελέσματα, τα οποία θα είναι προς όφελος των παραγωγών μας.

Η αλλαγή του κανονισμού του ΕΛΓΑ ήταν και προεκλογική εξαγγελία της Νέας Δημοκρατίας, διότι ξέρουμε πραγματικά τα προβλήματα τα οποία υπάρχουν σε σχέση με τον κανονισμό. Ένα αυτό.

Δεύτερον, αλλάζουν οι εποχές, έρχονται καινούργια δεδομένα, αλλάζει ο καιρός. Μιλάμε πια για κλιματική κρίση και όχι για κλιματική αλλαγή. Άρα, οφείλουμε και επιστημονικά, από τη γεωπονική επιστήμη, να πάρουμε τα καινούργια…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** …πενήντα χρόνια. Όσα θυμάμαι εγώ τον εαυτό μου. Δεν είναι κλιματική αλλαγή στον Τύρναβο.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** …δεδομένα και από το κλίμα και από τους ορισμούς από τη γεωπονική επιστήμη και να προχωρήσουμε σε μια αναβάθμιση...

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Αντιχαλαζική προστασία χρειάζεται, κύριε Υπουργέ.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Να διαχωρίσουμε τα πολύ ακραία καιρικά φαινόμενα, να μπει ένα όριο, να μπει μία γραμμή -έχετε δίκιο σε αυτό- να προσδιορίσουμε τι μπορεί να καλύπτει ο ΕΛΓΑ και σε ποιο μέρος μπορεί να έρθει το κράτος με τις κρατικές οικονομικές ενισχύσεις και με άλλα χρηματοδοτικά εργαλεία που έχει, όπως η Αρωγή που ψηφίστηκε τον Αύγουστο από τη δική μας Κυβέρνηση, να μπορεί να συνδράμει, ούτως ώστε να οργανωθεί πολύ καλύτερα και να μην υπάρχει κάποιο θολό σημείο. Ο καθένας θα ξέρει ότι υπάρχουν τα εργαλεία τα οποία είναι δίπλα του για να τον υποστηρίξουν.

Θαπω και κάτι που δεν νομίζω ότι θα συμφωνήσετε μαζί μου. Ένα μέρος από τον αγροτικό χώρο, τον γεωργοκαλλιεργητικό χώρο, να δοθεί για ασφάλιση και στον ιδιωτικό τομέα. Αυτό θα βοηθήσει τους παραγωγούς και τους αγρότες. Αυτό ο οποίος θέλει να πληρώσει κάτι παραπάνω και στη δύσκολη στιγμή να έχει μία επιστροφή, να έχει αυτή την επιλογή, να δώσουμε αυτή την επιλογή.

Σε σχέση με τα μέτρα για το κόστος καλλιέργειας, αναφερθήκατε στο ρεύμα και το πετρέλαιο. Θέλω να σας θυμίσω ότι η δική μας Κυβέρνηση είναι αυτή που με μία σειρά μέτρων έχει προχωρήσει, πρώτον, σε μέτρα φοροελάφρυνσης. Άρα, δίνουμε περιθώριο και περισσότερα χρήματα στους παραγωγούς μας. Δεύτερον, λόγω της πανδημίας έχει δοθεί ένα μεγάλο ποσό χρημάτων και με τις επιστρεπτέες προκαταβολές, αλλά και με απευθείας ενισχύσεις στους παραγωγούς. Ο ΕΛΓΑ έχει δώσει πάρα πολλά χρήματα. Αυτό είναι το τρίτο μέτρο. Επίσης, σε σχέση με το πετρέλαιο, με την πρόσφατη απόφαση, 50 εκατομμύρια ευρώ θα δοθούν σε διακόσιες χιλιάδες παραγωγούς με τη μείωση…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Την άλλη φορά είπατε εκατό εβδομήντα. Τώρα έγιναν διακόσιες χιλιάδες;

**ΠΡΟΕΔΡΕΥΩΝ (Απόστολος Αβδελάς):** Αφήστε τον Υπουργό να ολοκληρώσει.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):**

Εμείς βάζουμε ένα κριτήριο και ένα κίνητρο. Είμαστε υπέρ του συνεργατισμού. Είμαστε υπέρ του να οργανωθούν σε ομάδες παραγωγών, σε συλλόγους, να συνεταιριστούν. Διότι όταν είναι πιο πολλοί και είναι μαζί και ενωμένοι μπορούμε να μειώσουμε και το κόστος.

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Δηλαδή, τους τιμωρείτε...

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Το κίνητρο είναι να προχωρήσουν στον συνεργατισμό…

**ΓΕΩΡΓΙΟΣ ΛΑΜΠΡΟΥΛΗΣ (ΣΤ΄ Αντιπρόεδρος της Βουλής):** Κύριε Υπουργέ, έχετε βάλει πετρέλαιο σε τρακτέρ; Έχετε οργώσει; Πλάκα μου κάνετε τώρα;

**ΠΡΟΕΔΡΕΥΩΝ (Απόστολος Αβδελάς):** Και οι δύο μαζί δεν ακούγεστε.

**ΓΕΩΡΓΙΟΣ ΣΤΥΛΙΟΣ (Υφυπουργός Αγροτικής Ανάπτυξης και Τροφίμων):** Θα επωφεληθούν διακόσιες χιλιάδες παραγωγοί μας.

Να δώσω μία πολύ σύντομη απάντηση σε σχέση με το ρεύμα. Οι κάτοχοι αγροτικού τιμολογίου απαλλάσσονται από τις χρεώσεις χρήσης του συστήματος μεταφοράς ΑΔΜΗΕ και του δικτύου διανομής. Είναι μια κοινή απόφαση των Υπουργών Περιβάλλοντος και Ενέργειας και του Υπουργού Οικονομικών και καθορίζονται οι δικαιούχοι καταναλωτές που μπορούν να ενταχθούν σε αυτό το μέτρο. Έχουμε, δηλαδή, ένα μέτρο που με έναν ειδικό λογαριασμό που έχει συσταθεί το Ταμείο Ενεργειακής Μετάβασης και διαχειριστής είναι ο ΔΑΠΕΕΠ, δίνεται η δυνατότητα στους αγρότες παραγωγούς να ενταχθούν και από εκεί να έχουν μικρότερο τίμημα σε σχέση με το ρεύμα τους.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στους δύο.

Προχωράμε στη δεύτερη με αριθμό 239/30-11-2021 επίκαιρη ερώτηση πρώτου κύκλου του Βουλευτή Κορινθίας του Συνασπισμού Ριζοσπαστικής Αριστεράς κ. Γεώργιου Ψυχογιού προς τον Υπουργό Εσωτερικών με θέμα: «Προβληματική, ταξικά μεροληπτική και γεμάτη αποκλεισμούς η κυβερνητική πολιτική για την κτήση ιθαγένειας με τη διαδικασία πολιτογράφησης».

Κύριε Ψυχογιέ, καλημέρα. Έχετε τον λόγο για δύο λεπτά.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε. Καλημέρα και σε σας.

Κύριε Υπουργέ, είμαστε και στη συζήτηση ενός νομοσχεδίου που έχει μέσα διατάξεις σχετικές με την ιθαγένεια μέσω της πολιτογράφησης. Η διαδικασία αυτή είναι το επιστέγασμα μιας ολοκληρωμένης πολιτικής για τη μετανάστευση και την ένταξη. Η διαδικασία πολιτογράφησης πρέπει να είναι ταχεία, δίκαιη και προσιτή σε όλους και όλες όσοι το επιθυμούν.

Όμως, το ελάχιστο επαρκές ετήσιο εισόδημα των 8.000 ευρώ κατά τα προηγούμενα τρία, πέντε ή επτά έτη που τίθενται στο νόμο σας του 2020, αναλόγως με την κατηγορία του καθενός, αλλά και με την προϋπόθεση σταθερής εργασίας, είναι άδικα και ταξικά κριτήρια που τορπιλίζουν τη διαδικασία αυτή και την κάνουν πολυτέλεια. Και μάλιστα, δεν είναι σαφές αν αυτό το εισόδημα αφορά την οικογένεια ή το άτομο το οποίο καταθέτει την αίτηση. Με δεδομένο τα δώδεκα σχεδόν χρόνια κρίσης, την κατάσταση της οικονομίας, τα υψηλά ποσοστά ανεργίας και μαύρης εργασίας, ένα δικαίωμα για λίγους γίνεται αυτή τη στιγμή η ιθαγένεια, αποκλείοντας περίπου το 90% των υποψηφίων. Είναι κριτήρια εισοδηματικά τα οποία ούτε το 50% των Ελλήνων δεν πιάνει αυτή τη στιγμή γι’ αυτά τα χρόνια.

Και βέβαια, υπάρχουν πολλές αναδρομικότητες, που έχουν και θέματα αντισυνταγματικότητας. Προσπαθείτε να θεραπεύσετε κάποιες με το νομοσχέδιο που φέρνετε, αλλά η ουσία παραμένει. Γιατί με άλλα δεδομένα κατέθεσε την αίτηση και με άλλα δεδομένα κρίνεται.

Η δε διαδικασία με κλειστού τύπου ερωτήσεις πρέπει να ανταποκρίνεται σε ζητήματα, που σχετίζονται με την καθημερινή ζωή και τους βιωτικούς δεσμούς των υποψηφίων με τη χώρα και όχι να περιλαμβάνει θέματα που είναι δύσκολα ακόμα και για πολλούς Έλληνες. Και μάλιστα, είχαμε και πολλές τραγελαφικές και προκλητικές ερωτήσεις στην πρόσφατη διαδικασία εξετάσεων, ενώ με τη συνέντευξη την οποία προσπαθείτε να μειώσετε τώρα, δίνετε το δικαίωμα, ανοίγετε ένα παραθυράκι για την κατά το δοκούν κλήση ενός αιτούντος για να διαπιστωθούν τα κριτήρια.

Επειδή, λοιπόν, τα προαναφερόμενα συνθέτουν ένα ξεκάθαρα άδικο, για μας, και απαξιωτικό, ούτε καν αυστηρό στη δική σας λογική, πλαίσιο για την κτήση ιθαγένειας για ανθρώπους που ζουν με τις οικογένειές τους και εργάζονται επί δεκαετίες στη χώρα, ερωτάσθε αν θα αρθούν τελικά αυτοί οι άδικοι και εξωπραγματικοί περιορισμοί, όπως το υπάρχον εισοδηματικό κριτήριο και η προϋπόθεση σταθερής εργασίας, που δεν σχετίζονται καν με την ένταξη και τη συμμετοχή των αιτούντων ιθαγένεια στην κοινωνική ζωή της χώρας.

Ευχαριστώ και θα επανέλθω στη δευτερολογία μου, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Ψυχογιέ.

Θα απαντήσει ο Υπουργός Εσωτερικών, ο κ. Μάκης Βορίδης.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Καλημέρα, κύριε Πρόεδρε. Ευχαριστώ πολύ.

Κύριε συνάδελφε, μου λέτε ότι είναι ταξικά μεροληπτική η πολιτική που ακολουθούμε στα ζητήματα της ιθαγένειας.

Θέλω να σας ρωτήσω ευθέως εάν η άποψη του ΣΥΡΙΖΑ είναι ότι δεν πρέπει να έχουμε καθόλου ουσιαστικά κριτήρια για να αποφασίσουμε ποιον θα πολιτογραφήσουμε ή όχι.

Όπως ξέρετε, η διαδικασία της πολιτογράφησης έχει -ας το πω- δύο φάσεις, μία φάση τυπική -κριτήρια του παραδεκτού της αιτήσεως πολιτογράφησης στην οποία τι διαπιστώνουμε; Ότι είναι ανήλικος, ότι δεν έχει διαπράξει ποινικά αδικήματα και ότι έχει παραμείνει νομίμως ένα ορισμένο χρονικό διάστημα στην Ελλάδα. Αυτό είναι μια φάση προϋποθέσεων του παραδεκτού της αιτήσεως, να το πω, προκειμένου να υποβάλει κάποιος μια αίτηση.

Θέλω, λοιπόν, ευθέως να σας ρωτήσω το εξής. Η άποψη του ΣΥΡΙΖΑ είναι ότι πρέπει ή δεν πρέπει να υπάρχει και η δεύτερη φάση, που είναι η διαπίστωση της επί των ουσιαστικών προϋποθέσεων πολιτογραφήσεως;

Για να συνεννοηθούμε, η πολιτογράφηση είναι μία διαδικασία με την οποία προϋποτίθεται η ύπαρξη ενός ισχυρού δεσμού του ατόμου με το κράτος. Αυτό είναι η έννοια του πολίτη, η ύπαρξη ισχυρού δεσμού.

Και πάω στο τι έχουμε ρυθμίσει, τι είναι ρυθμισμένο αυτή τη στιγμή. Βέβαια θα ήθελα να σας ακούσω, γιατί διαβάζοντας εδώ την ερώτησή σας, βλέπω το εξής. Λέτε ότι είναι ταξικό το ελάχιστο επαρκώς ετήσιο εισόδημα και μου λέτε ακόμα ότι πρέπει να υπάρχει ένα και μόνο παράβολο, το ύψος του οποίου να είναι καθορισμένο με ρεαλιστικά κριτήρια.

Δεν καταλαβαίνω! Είστε υπέρ της άποψης ότι το ζήτημα της πολιτογραφήσεως θα κρίνεται μόνο από το ύψος του παραβόλου; Δηλαδή ότι θα κρίνουμε το αν κάποιος είναι οικονομικά ενταγμένος ανάλογα με τη δυνατότητά του να καταβάλει ένα παράβολο; Μου νεύετε αρνητικά και επομένως δεν είναι αυτή η θέση σας.

Εάν όμως τότε έρθουμε στο νόμο, ο νόμος τι λέει ως προς την ουσία; Λέει τα εξής. Πρέπει ο αλλοδαπός να γνωρίζει την ελληνική γλώσσα. Φαντάζομαι ότι συμφωνείτε, ότι κάποιος που θα πολιτογραφηθεί δεν μπορεί να μη γνωρίζει την ελληνική γλώσσα. Να γνωρίζει, λέει, επαρκώς την ελληνική ιστορία και γεωγραφία, τον ελληνικό πολιτισμό και τις συνήθειες του ελληνικού λαού, καθώς και τον τρόπο λειτουργίας των θεσμών του πολιτεύματος της χώρας. Θέλω να ακούσω την άποψή σας. Πρέπει να τα διακριβώνουμε αυτά ή όχι; Και εννοώ αυτά που λέει ο νόμος.

Τρίτον, να έχει την ικανότητα να συμμετέχει ενεργά και ουσιαστικά στην πολιτική ζωή της χώρας, σεβόμενος τις θεμελιώδεις αρχές που τη διέπουν. Θα επανέλθω σε αυτό.

Τέταρτον, να έχει ενταχθεί ομαλά στην οικονομική και κοινωνική ζωή της χώρας, έχοντάς την καταστήσει συνεχές κέντρο των βιοτικών του δραστηριοτήτων.

Αυτές είναι οι τέσσερις ουσιαστικές προϋποθέσεις που πρέπει να διακριβωθούν για την πολιτογράφηση. Έτσι λέει ο νόμος.

Ως προς την πρώτη, τη γλωσσομάθεια, έχει τυποποιηθεί και υπάρχουν εξετάσεις. Υποθέτω ότι δεν έχετε αντίρρηση σε αυτό. Ως προς τη δεύτερη, υπάρχει η διαδικασία των εξετάσεων. Η προηγούμενη ρύθμιση που υπήρχε, τι έλεγε; Έλεγε να διαπιστωθεί η ένταξη του αλλοδαπού στη χώρα και περίπου εκεί σταματούσε, αφήνοντας ευρύτατα πεδία κρίσεων στη συνέντευξη.

Σε τι μας είχε οδηγήσει αυτό; Δεν θα πω τις θεαματικές καθυστερήσεις επί των ημερών σας. Πείτε ότι αυτό είναι διοικητικό, γραφειοκρατικό ή κάτι τέτοιο. Θα πω το εξής. Η κρίση των επιτροπών πολιτογράφησης ως προς το ζήτημα αυτό, δηλαδή της διαπίστωσης της ένταξης είχε τα εξής αποτελέσματα. Άλλες επιτροπές πολιτογράφησης να κάνουν δεκτό το 10% των αιτήσεων, άλλες επιτροπές πολιτογράφησης να κάνουν δεκτό το 95% των αιτήσεων.

Η διακύμανση δεν είναι φυσιολογική. Προφανώς υπεισέρχονταν εκεί και εμφιλοχωρούσαν υποκειμενικές κρίσεις. Κάποιος με μια περιοριστική προσέγγιση τα έκοβε, κάποιος με μια πιο άνετη και χαλαρή προσέγγιση τα άφηνε να περνάνε. Τι ήρθαμε και κάναμε; Αντικειμενοποιήσαμε τη διαδικασία. Αυτό διαπιστώνεται με τις εξετάσεις.

Είναι δύο φορές που έχουν γίνει εξετάσεις.

Και ως προς την κριτική σας λέτε εδώ: Να διαπιστώνεται –αυτή είναι η θέση της ερωτήσεως- με ερωτώμενα ζητήματα που έχουν σχέση με την καθημερινή ζωή και όχι να περιλαμβάνει θέματα που είναι δύσκολα. Ακούστε, εγώ θα σας ξαναρωτήσω εδώ. Θα τον ρωτάμε, όπως λέει ο νόμος, για την ελληνική ιστορία και γεωγραφία; Χρειάζεται; Πάρτε θέση σε αυτό. Εγώ λέω ότι χρειάζεται. Για τον ελληνικό πολιτισμό; Ένας άνθρωπος θέλει να πολιτογραφηθεί Έλληνας, πρέπει να ξέρει στοιχεία του ελληνικού πολιτισμού; Εγώ λέω ότι πρέπει. Για τις συνήθειες, τα ήθη και τα έθιμα μας να τα ξέρει ή να μην τα ξέρει αυτός που υποβάλλει αίτημα να γίνει Έλλην πολίτης; Εγώ λέω ναι. Τον τρόπο λειτουργίας των θεσμών του δημοκρατικού πολιτεύματος που έχουμε στη χώρα, βασικά στοιχεία της λειτουργίας του πολιτεύματος μας να τα ξέρει ή να μην τα ξέρει; Εγώ λέω ναι.

Επειδή πάμε στη συζήτηση για ευκολία ή δυσκολία, σας λέω ότι εγώ δεν ασχολούμαι καθόλου με αυτό. Θα σας πρότεινα και εσείς να κάνετε το ίδιο. Ξέρετε γιατί; Αν δεν απατώμαι δεν είστε εκπαιδευτικός και εγώ δεν είμαι και ο παριστάμενος συνάδελφός μας, κ. Ζαχαριάδης, και αυτός δεν είναι. Τι να πούμε εμείς για την ευκολία και την δυσκολία; Εγώ προτείνω και εσείς και εγώ αυτό να το αφήσουμε σε μια επιτροπή ειδικών εκπαιδευτικών που είναι αυτοί που βάζουν τα θέματα.

Σας το ορκίζομαι δεν έχω ποτέ μα ποτέ κοιτάξει το περιεχόμενο των θεμάτων. Ξέρετε γιατί; Για να μη μου λέτε εσείς ότι τα έκανα δύσκολα για να μην περνάνε, για να μην σας λέω εγώ ότι τα κάνατε εύκολα για να περνάνε. Να φύγουμε από αυτή την κουβέντα. Το αφήνουμε στους ανθρώπους. Οι άνθρωποι είναι καθηγητές, είναι ακαδημαϊκοί, κάνουν αυτή τη δουλειά, βάζουν θέματα και τελείωσε η συζήτηση εκεί.

Γιατί αλλιώς θα μείνουμε σε ένα πεδίο προκαταλήψεων. Θα σας λέω εγώ, «θέλετε να τους κάνετε όλους Έλληνες». Θα μου λέτε εσείς, «δεν θέλετε να κάνετε κανέναν». Να ουδετεροποιήσουμε αυτή τη διαδικασία, να την αποπολιτικοποιήσουμε και να αφήσουμε τους ανθρώπους να βάζουν τα θέματα, να διαβάζουν. Είναι γνωστά τα θέματα από την αρχή και οι λύσεις των θεμάτων είναι γνωστές και παρέχονται αυτές στο διαδίκτυο. Να πάνε να διαβάσουν και να δώσουν τις εξετάσεις τους. Και τελειώνουμε και με το δεύτερο κριτήριο.

Πάμε στο τρίτο κριτήριο. Να έχει την ικανότητα να συμμετέχει ενεργά και ουσιαστικά στην πολιτική ζωή της χώρας σεβόμενος τις θεμελιώδεις αρχές που τη διέπουν. Και το τέταρτο, να έχει ενταχθεί ομαλά στην οικονομική και κοινωνική ζωή της χώρας έχοντάς την καταστήσει συνεχές κέντρο των βιοτικών του δραστηριοτήτων.

Το τρίτο κριτήριο, όπως ξέρετε, το καταργούμε, εάν δεχθεί την πρότασή μας η Βουλή στο νομοσχέδιο που συζητάμε στην επιτροπή. Να πω γιατί θέλω την κατάργησή του; Διότι θεωρώ ότι αυτό, δηλαδή το αν κάποιος έχει την ικανότητα να συμμετέχει ενεργά και ουσιαστικά στην πολιτική ζωή της χώρας, αφορά ένα γεγονός μελλοντικό, που δεν μπορεί να κριθεί επί της ουσίας. Δηλαδή τι σημαίνει τώρα εάν κάποιος έχει την ικανότητα; Εξετάσαμε το αν γνωρίζει τη λειτουργία του πολιτεύματος. Εάν πάρει το πιστοποιητικό, υποτίθεται ότι ξέρει τη λειτουργία του πολιτεύματος. Εκεί, λοιπόν, θεωρώ ότι υπάρχει πράγματι ένα ελάττωμα το οποίο πάλι μπορεί να επιτρέψει να εμφιλοχωρήσουν κρίσεις στη συνέντευξη, οι οποίες δεν θα έπρεπε να εμφιλοχωρούν. Θεωρώ, λοιπόν, ότι με τον τρόπο αυτό, με το ότι αφαιρούμε αυτή την προϋπόθεση αντικειμενικοποιούμε περαιτέρω τη διαδικασία.

Και πάμε στο τέταρτο. Ήθελα επίσης να σας ρωτήσω: Πρέπει να εξετάζουμε αν υπάρχει ένταξη ομαλή στην οικονομική και κοινωνική ζωή της χώρας; Ναι ή όχι; Εάν συμφωνείτε ότι πρέπει να το εξετάζουμε, τότε ο νόμος έχει δώσει τη δυνατότητα στον Υπουργό να προσδιορίσει τα κριτήρια και να τα αντικειμενικοποιεί με τα οποία το εξετάζουμε αυτό. Έχω βάλει ως κριτήριο ομαλής ένταξης οικονομικής -και μου λέτε ότι είναι ταξικό- το ελάχιστο εισόδημα του αμειβόμενου με το κατώτατο ημερομίσθιο, με τον κατώτατο μισθό. Πού θέλετε να το πάω; Εκτός και αν δεν θέλετε κανένα κριτήριο.

Σταματώ εδώ. Θα ακούσω τον αντίλογό σας και θα επανέλθω στη δευτερολογία μου.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ. Τον λόγο έχει ο κ. Ψυχογιός για τρία λεπτά.

**ΓΕΩΡΓΙΟΣ ΨΥΧΟΓΙΟΣ:** Ευχαριστώ, κύριε Πρόεδρε.

Κύριε Υπουργέ, σε πολλά από αυτά που είπατε, κρούετε ανοιχτές θύρες τώρα και το ξέρετε και σε μια Κυβέρνηση η οποία ήρθε μια διαδικασία που την είχατε κλειστή για τη δεύτερη γενιά να την ανοίξει, και να δώσει σε χιλιάδες παιδιά αόρατα το δικαίωμα στην ιθαγένεια και να είναι μέσα στην κοινωνική ζωή με δικαιώματα και υποχρεώσεις.

Επίσης, τις κλειστού τύπου ερωτήσεις τις είχαμε νομοθετήσει εμείς, όπως ξέρετε και ήταν για τους λόγους που είπατε, για να είναι αντικειμενικό το σύστημα. Όμως, η διαβάθμιση των ερωτήσεων ή το περιεχόμενό τους, εάν για παράδειγμα ξέρουμε ποιο είναι το όνομα της γέφυρας του Ρίου-Αντιρρίου, το γνωρίζετε εσείς; Πιθανόν να το γνωρίζετε. Ή για παράδειγμα τι δώρο θα κάνει στον εργοδότη του τα Χριστούγεννα ο εργαζόμενος ή ποια ήταν τα πρώτα μέλη της νεολαίας του Μεταξά. Αυτά καταλαβαίνετε ότι ευτελίζουν τη διαδικασία και συμφωνώ να μπει μια επιτροπή να τα δει, αλλά όχι ουδέτερη. Να τα βασίσει σε αυτά που είπατε σωστά -και ισχύουν-, στις βασικές γνώσεις της καθημερινότητας, της θεσμικής λειτουργίας, των συνηθειών κ.λπ., που έτσι και αλλιώς, βέβαια, δεν θέλουμε να αφομοιώσουμε τους ανθρώπους. Πρέπει να γνωρίζουν πού βρίσκονται και τι συμβαίνει, αλλά προφανώς δεν θα είναι το μόνο κριτήριο ένα ειδικό έθιμο μιας περιοχής, το οποίο πρέπει να το ξέρουν μόνο οι κάτοικοι, λέω εγώ τώρα για παράδειγμα.

Άρα, λοιπόν, στα βασικά που λέει ήταν ζητήματα που τα είχαμε νομοθετήσει και εμείς, χωρίς να βάλουμε, όμως, το εισοδηματικό-ταξικό κριτήριο και χωρίς να κάνουμε παρεμβάσεις οι οποίες και με το παράβολο ήταν άδικες. Αναφέρατε το παράβολο και θέλω να αναφερθώ και εγώ. Υπήρχε στην πρόσφατη διαδικασία οικογένεια η οποία ήταν τρία μέλη τα οποία έκαναν αίτηση, πατέρας μάνα και το παιδί 2.100 ευρώ, 700 ευρώ έκαστος. Αυτό λέμε εμείς ότι είναι άδικο και παράλογο και πρέπει να σταματήσει.

Και βέβαια, αν είναι να λειτουργεί αποτρεπτικά τελικά, γιατί όλη αυτή η διαδικασία και των εισοδηματικών κριτηρίων που κόβει το 90% και η διαδικασία των παραβόλων που είναι πολύ ακριβά και η διαδικασία της τράπεζας θεμάτων που είναι, επαναλαμβάνω, πολύ δύσκολη γι’ αυτούς τους λόγους, όχι για αυτή καθαυτή τη λειτουργία της, που εμείς το κάναμε και το θέλαμε, λειτουργεί αποτρεπτικά. Ρωτήστε τις διευθύνσεις, γιατί εμείς μιλάμε με τις διευθύνσεις, μιλάμε με τους φορείς του πεδίου, μιλάμε και με τους ίδιους τους αιτούντες και τις κοινότητές τους, πόσες νέες αιτήσεις πολιτογράφησης έχουν γίνει μετά τον νόμο που κάνατε το 2020.

Επίσης, πρέπει και πολιτικά και ιδεολογικά -εδώ είμαστε αντίθετοι- να αλλάξει σταδιακά και η διαδικασία από το δίκαιο του αίματος στο δίκαιο του εδάφους, όπως γίνεται στα περισσότερα ευρωπαϊκά κράτη. Με ρωτήσατε τι ζητάμε εμείς. Γαλλία, Γερμάνια, Ιταλία και Ισπανία από πέντε έως δέκα χρόνια άδεια διαμονής στη χώρα ως τυπικό κριτήριο και από εκεί και πέρα, στοιχειώδεις προϋποθέσεις, οι οποίες είναι η γλωσσομάθεια, είναι οι βιοτικοί δεσμοί με τη χώρα, που αποδεικνύονται με πολύ συγκεκριμένες δικλίδες, η εκπλήρωση των φορολογικών και ασφαλιστικών υποχρεώσεων. Προφανώς. Αλλά αυτό σημαίνει ότι θα δείξουν τις δηλώσεις τους, θα δείξουν τις υποχρεώσεις τους, θα δείξουν τις βεβαιώσεις τους ότι είναι συνεπείς. Δεν θα μπαίνει κριτήριο το οποίο θα αποκλείει χιλιάδες ανθρώπους, οι οποίοι είναι επί δεκαετίες στη χώρα, σε μαύρη εργασία πολλοί από αυτούς -και το ξέρουμε πάρα πολύ καλά- και θα ερχόμαστε εδώ να λέμε ότι βάλαμε το κατώτατο ημερομίσθιο. Δεν το πιάνει ούτε το 50% των Ελλήνων, επαναλαμβάνω.

Και βέβαια, το μόνο που επιτυγχάνετε με αυτό -και είναι γνωστό-, είναι στην ουσία να χαϊδεύετε ένα υπερσυντηρητικό και ξενοφοβικό ακροατήριο για μικροπολιτικές σκοπιμότητες, για κατανάλωση. Βάζετε στο περιθώριο και κάνετε αόρατους ανθρώπους που είναι στη χώρα πάρα πολύ σημαντικοί να έχουν δικαιώματα και υποχρεώσεις. Απομακρύνετε τη χώρα από την Ευρώπη, όπως η κυβέρνηση του ΣΥΡΙΖΑ με πολλά νομοσχέδια των δικαιωμάτων έφερε πολύ κοντά σε πιο σύγχρονες αντιλήψεις. Και θέλετε, πλέον, Αντετοκούμπο, για να παίρνουν ιθαγένεια. Θέλετε ανθρώπους οι οποίοι πρέπει να φτάσουν μέχρι εκεί, για να έχουν το κατακτημένο δικαίωμα στην ιθαγένεια, όπως έγινε επί κυβέρνησης Σαμαρά που αναγκάστηκε να δώσει την ιθαγένεια στον Αντετοκούμπο και σε εκατοντάδες χιλιάδες άλλους είχε κλειστές τις πόρτες και με τα κυκλώματα να ευημερούν γύρω-γύρω από τη διαδικασία. Γιατί τα ξέρουμε τι γίνεται.

Είμαστε παροικούντες στην Ιερουσαλήμ χρόνια, άνθρωποι του πεδίου, δικηγόροι, γνωρίζουμε και γνωριζόμαστε και οι καλοί και οι κακοί.

Κλείνω, λοιπόν, κύριε Πρόεδρε και ευχαριστώ για την ανοχή, ρωτώντας και πάλι, σε τι εξυπηρετεί μια τέτοια πολιτική αποκλεισμών και περιθωριοποίησης χιλιάδων ανθρώπων, καθώς ένα δίκαιο σύστημα ιθαγένειας θα ήταν σημαντικό, γιατί εκτός από τη διασφάλιση του δικαιώματος -που θα έχει και υποχρεώσεις βέβαια, το θέλουμε και αυτό- θα λειτουργούσε προς όφελος της κοινωνίας, της κοινωνικής συνοχής και της οικονομίας. Διότι, θα ήμασταν κερδισμένοι και είμαστε κερδισμένοι από αυτό.

Έτσι έγινε και στην Ευρώπη. Αυτή η Ευρώπη ήταν που οδηγήθηκε στην ευημερία, μέσα από τη συμπερίληψη, την ένταξη, μέσα από διαδικασίες οι οποίες σέβονταν την πολιτισμική διαφορετικότητα του άλλου και τον έβαζαν στη λογική του κράτους δικαίου.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κύριε Υπουργέ, έχετε τον λόγο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Νομίζω ότι στη δευτερολογία σας εγκαταλείψατε τον θετικιστικό λόγο και υιοθετήσατε πιο, ας το πω, ιδεολογικά σχήματα. Ευχάριστο αυτό, γιατί καθαρίζουμε λίγο τη συζήτηση, την αποσαφηνίζουμε.

Τι λέτε; Υπάρχει ένα δικαίωμα στην ιθαγένεια. Ας το ξεκαθαρίσουμε. Όχι, δεν υπάρχει. Όχι, δεν υπάρχει! Δεν είναι ανθρώπινο δικαίωμα η διαδικασία της πολιτογράφησης. Αποτελεί κυριαρχική στάση του κράτους και γι’ αυτό και δεν ελέγχεται σε επίπεδο ενδεχόμενης παραβίασης των ανθρωπίνων δικαιωμάτων.

Τα κράτη έχουν δικαίωμα να αποφασίζουν μόνα τους, με τα κριτήριά τους, το ποιον θα καταστήσουν πολίτη και ποιον όχι. Άρα, δεν υπάρχει ένα δικαίωμα τέτοιο, τουλάχιστον με τη νομική έννοια του όρου. Υποθέτω το χρησιμοποιείτε υπό την ηθική έννοια του όρου. Άρα, γυρνάμε και πάμε σε ένα πεδίο ιδεολογικό, όχι νομικό. Το αποσαφηνίζω για να είμαστε καθαροί σε αυτή τη συζήτηση.

Λέτε, λοιπόν, ότι σε ένα επίπεδο ηθικό θα πρέπει κάποιος να ακολουθεί πολιτικές με τις οποίες θα πολιτογραφεί -ακούστε τι λέτε, λέτε ένα δεύτερο- διότι κατ’ αυτόν τον τρόπο η ένταξη γίνεται αποτελεσματικότερη. Σωστά κατάλαβα το επιχείρημά σας; Σωστά.

Κάνετε ένα δεύτερο σφάλμα, μεγάλο. Χρησιμοποιείτε τη διαδικασία της πολιτογράφησης για να επιτύχετε την ένταξη. Η διαδικασία της ένταξης είναι που ενδεχομένως, να οδηγήσει στην πολιτογράφηση. Μην τα αντιστρέφετε. Δεν είναι ενταξιακός μηχανισμός. Δεν είναι μηχανισμός ένταξης η διαδικασία της πολιτογράφησης. Είναι αποτέλεσμα της ένταξης η πολιτογράφηση.

**ΓΕΩΡΓΙΟΣ ΨΥΧΟΓΙΟΣ:** Και αμφίδρομο.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Ξαναγυρνάμε, κύριε συνάδελφε.

Αυτή τη συζήτηση που κάνουμε τώρα εδώ, εγώ τη θεωρώ πολύ σημαντική, για να αποσαφηνιστούν οι στάσεις και οι θέσεις ενός εκάστου. Διότι ανάμεσα, ξαναλέω, στο «θα τους κάνουμε όλους» και «δεν θα κάνουμε κανέναν», ανάμεσα σε αυτές, κατά τη γνώμη μου, τις δύο ακραίες θέσεις, υπάρχει και η δική μας θέση. Η δική μας θέση δεν έχει ποσοτικοποιήσεις, δεν έχει «θα κάνω τόσους» και άρα, «πέτυχα ή απέτυχα, ανάλογα με το πόσους θα κάνω».

Η δική μας θέση έχει κριτήρια, διαδικασία, κανόνες ορθολογικής προσέγγισης, για να διαπιστώσουμε τι; Το ότι πράγματι εγκαθιδρύθηκε αυτός ο ισχυρός δεσμός του αιτούντος και άρα, αναγνωριστική πράξη τελικώς θα είναι η χορήγηση της πολιτογράφησης. Με μία διαδικασία που περιγράφουμε, θα έχουμε διαπιστώσει την ένταξή του, θα έχουμε διαπιστώσει την ύπαρξη του ισχυρού δεσμού και θα έρθουμε να πούμε, ναι, συμβαίνουν όλα αυτά και άρα πολιτογραφείται. Όχι, όμως, το ανάποδο. Δεν θα πούμε, ναι δεν είναι ενταγμένος, αλλά για να τον εντάξουμε, να τον πολιτογραφήσουμε. Όχι έτσι, όπως υπονοείτε εσείς.

Ξανάρχομαι στη συζήτησή μας και στην υπουργική μου απόφαση. Κριτήρια οικονομικά. Άμα συμφωνείτε ότι πρέπει να διαπιστώσουμε την οικονομική του ένταξη, θέλω να μου πείτε αν έχετε άποψη για τα κριτήρια.

Εγώ είπα να υπάρχει ο κατώτατος μισθός. Τι μου λέτε; Δεν τον έχουνε δηλώσει και είναι σε μαύρη εργασία. Άρα το κριτήριο είναι ταξικό μεροληπτικό.

Έχω ένα δεύτερο κριτήριο στην υπουργική μου απόφαση, την φορολογική ενημερότητα και συμμόρφωση και την ασφαλιστική ενημερότητα και συμμόρφωση. Μου λέτε ότι κάποιος έχει πραγματικό εισόδημα, δεν το δηλώνει και εγώ σε αυτόν πρέπει να πω συγχαρητήρια και να τον πολιτογραφήσω.

**ΓΕΩΡΓΙΟΣ ΨΥΧΟΓΙΟΣ:** Δεν λέμε αυτό.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επιτρέψτε, εγώ δεν θέλω ποτέ να σας παρερμηνεύω, ποτέ. Θέλω πάντοτε να ακριβολογώ και να σας αποδίδω αυτά που λέτε.

Το επιχείρημά σας εναντίον της υπουργικής μου απόφασης, που λέει ότι πρέπει να διαπιστώνεται ότι τουλάχιστον έχει τον κατώτατο μισθό, είναι ότι δεν το έχουν γιατί εργάζονται μαύρα. Σωστά; Διότι αν δεν εργάζονται μαύρα τότε κατ’ ελάχιστον θα έχουν το κατώτατο. Ένα από τα δύο.

Άρα, λοιπόν, αν εργάζονται μαύρα, εγώ δεν ξέρω υπαιτίως ή ανυπαιτίως, αλλά διαπιστώνω ότι αυτό σημαίνει ότι έχουν ένα εισόδημα το οποίο δεν το δηλώνουν. Άρα έχουμε παραβίαση της φορολογικής νομοθεσίας. Θέλετε αυτό να το επιβραβεύσουμε.

Κι έρχομαι τώρα στο τελευταίο το οποίο κάνουμε με τις διατάξεις που φέρνουμε οι οποίες λένε το εξής: Αυτά τα κριτήρια οικονομικής και κοινωνικής ένταξης έχουν αντικειμενικοποιηθεί με την υπουργική μου απόφαση, πώς θα αποδείξει κάποιος το εισόδημά του; Δεν θα τον ρωτάμε: «Έχεις εισόδημα;» και θα λέει: «Ναι, έχω». Θα είναι αντικειμενικοποιημένο, θα μας φέρνει τη φορολογική του δήλωση. Φαντάζομαι ότι σε αυτό συμφωνείτε. Δεν θα τον ρωτάω: «Είσαι φορολογικά ενήμερος;» και θα μου λέει: «Ναι, είμαι», αλλά θα μου φέρνει τη φορολογική ενημερότητα. Δεν θα τον ρωτάω: «Είσαι ασφαλιστικώς ενήμερος» και μου λέει: «Ναι, είμαι», αλλά θα μου φέρνει ασφαλιστική ενημερότητα.

Αυτό είναι μια παρατήρηση και μια κριτική που έκανε σε μία ανακοίνωσή του ο κ. Ζαχαριάδης. Λέει: «Ο Βορίδης θα τους κόψει που θα τους κόψει, τους ταλαιπωρεί να έρχονται και στη συνέντευξη». Το σκέφτηκα λίγο αυτό που λέει ο κ. Ζαχαριάδης, γιατί ο κ. Ζαχαριάδης πάντα είναι πηγή εμπνεύσεως. Και λέω: Δεν έχει άδικο. Μήπως να βάλουμε ένα στάδιο πριν ώστε αν βλέπουμε ότι από την προσκόμιση των εγγράφων δεν προκύπτουν οι απαιτούμενες αποδείξεις για να προχωρήσει σε συνέντευξη, τότε να υπάρχει ένα πρώτο στάδιο κρίσης, ώστε πράγματι να μην ταλαιπωρείται. Και εφόσον δεν έχει τις προϋποθέσεις, να πηγαίνουμε σε απόρριψη της αιτήσεως και να μην ακολουθεί η συνέντευξη, γιατί δεν είχε και νόημα. Αυτό δε θα επιταχύνει και τη διαδικασία των συνεντεύξεων για τους άλλους.

Άρα, λοιπόν, με τις ρυθμίσεις αυτές βάζουμε ένα πρώτο στάδιο ώστε όταν βλέπουμε ότι τα κριτήρια οικονομικής και κοινωνικής ένταξης δεν προσκομίζονται ή δεν δικαιολογούνται, τότε μας δίνεται η δυνατότητα με ένα πρόκριμα, ουσιαστικά, να απορρίπτουμε και να εξετάζουμε τις άλλες επιταχύνοντας και τη διαδικασία.

**ΓΕΩΡΓΙΟΣ ΨΥΧΟΓΙΟΣ:** Αφήνει ένα παραθυράκι…

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Επίσης, η κοινωνική ένταξη εν πολλοίς μπορεί με αντικειμενικά κριτήρια να διαπιστωθεί. Κριτήριο κοινωνικής ένταξης: Έχει συνάψει έναν γάμο με ημεδαπή; Είναι ένα κριτήριο. Κριτήριο κοινωνικής ένταξης: Έχει δράσεις σε συλλόγους, εθελοντικούς, στην οργάνωση «Κοινωνία των Πολιτών», κάνει κάτι κ.λπ.; Αυτό είναι κριτήριο κοινωνικής ένταξης. Κριτήριο κοινωνικής ένταξης: Έχει μία συμμετοχή σε πολιτικά κόμματα; Είναι ένα κριτήριο η συμμετοχή στην πολιτική ζωή.

Αυτά όλα, λοιπόν, εν πολλοίς, επίσης με αντικειμενικούς όρους, μπορούν να προσδιοριστούν, εξ εγγράφων δηλαδή, γιατί θα μπορούσε να φέρει μία βεβαίωση από τον σύλλογό του ή ότι είναι μέλος μιας μελλοντικής δράσης. Μπορεί, λοιπόν, να γίνει αυτό. Άρα έχουμε αντικειμενικοποιήσει σε πολύ μεγάλο βαθμό τη διαδικασία ώστε η συνέντευξη να περιορίζεται σε συγκεκριμένα πράγματα.

Έχουμε εκδώσει και τον οδηγό της συνεντεύξεως για να αντιμετωπίσουμε περαιτέρω τη διαδικασία αυτή και θέλω να σας πω ότι όλα αυτά τα κάνουμε μαζί με την Εθνική Αρχή Διαφάνειας και τον Συνήγορο του Πολίτη.

Η τελευταία έκθεση του Συνηγόρου του Πολίτη, την οποία θα τη δώσω για δημοσιοποίηση, ήταν εκεί -γιατί λέτε πήγε πράγματι αντιπροσωπεία του ΣΥΡΙΖΑ και είναι θετικό αυτό και εμείς το καλωσορίζουμε και ελπίζουμε να το συνεχίσετε- για να διαπιστώσει και να παρακολουθήσει τη διαδικασία των εξετάσεων.

Δεν ξέρω τι διαπιστώσατε, θα σας πω τι διαπίστωσε ο Συνήγορος. Διαπίστωσε μία υποδειγματική διαδικασία. Θα σας πω τι διαπίστωσε η Εθνική Αρχή Διαφάνειας. Δεν λέω ότι δεν υπάρχουν παρατηρήσεις, παρατηρήσεις υπάρχουν πάντοτε, υπήρχαν και στην προηγούμενη έκθεση του Συνηγόρου. Υπάρχουν βελτιώσεις και σε αυτή, θα βελτιώσουμε και περαιτέρω.

Θα δείτε εδώ ότι η διαδικασία των θεμάτων της μεταβίβασής τους, της ακεραιότητας, του ελέγχου, της μη διαρροής, του τρόπου της εξέτασης, όλο αυτό έχει γίνει με έναν ακέραιο και αντικειμενικό τρόπο, χωρίς τα προβλήματα, κύριε συνάδελφε, που υπήρχαν σε προηγούμενη φάση των διαδικασιών και επί δικής σας κυβερνήσεως.

Δεν μιλώ εδώ για πολιτικά ζητήματα, για εμπλοκή πολιτικών προσώπων. Σας μιλώ για την έλλειψη ακεραιότητας της διαδικασίας, η οποία είχε διαπιστωθεί στο παρελθόν. Τώρα αυτό δεν υπάρχει και θεωρώ ότι σε αυτό θα κρατήσουμε προφανώς τις ιδεολογικοπολιτικές μας διαφορές, αλλά ταυτόχρονα οφείλετε να αναγνωρίσετε τα σημαντικά, τεράστια βήματα που έχουν γίνει σε ένα σύστημα ακέραιο, το οποίο και θα διαπιστώνει την πραγματική ύπαρξη δεσμού του αλλοδαπού, του αιτούντος την πολιτογράφηση, αλλά και θα διαπιστώνεται η ύπαρξη αυτής, με ένα αντικειμενικό, δίκαιο και διαφανή τρόπο.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστώ πολύ, κύριε Υπουργέ.

Επειδή και η επόμενη ερώτηση είναι ενδιαφέρουσα, κύριε Υπουργέ, και αφορά και τους δημόσιους υπαλλήλους, να μειώσουμε λίγο τους χρόνους, θα παρακαλέσω πολύ.

Προχωρούμε στην τρίτη με αριθμό 264/6-12-2021 επίκαιρη ερώτηση δευτέρου κύκλου του Βουλευτή Β1΄ Βορείου Τομέα Αθηνών του Συνασπισμού Ριζοσπαστικής Αριστεράς κ. Κωνσταντίνου Ζαχαριάδη προς τον Υπουργό Εσωτερικών, με θέμα: «Κυβερνητικά παιχνίδια με το επίδομα επικίνδυνης και ανθυγιεινής εργασίας των δημοσίων υπαλλήλων».

Έχετε χρόνο δύο λεπτά, κύριε Ζαχαριάδη.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Ευχαριστώ πολύ, κύριε Πρόεδρε.

Κύριε Υπουργέ, νομίζω ότι δεν χρειαζόμαστε τα δεκαπέντε λεπτά. Τα πράγματα είναι πάρα πολύ απλά. Μπορείτε να μου απαντήσετε πάρα πολύ γρήγορα.

Πριν, όμως, μπω στο θέμα της ερώτησης, να σας ευχαριστήσω που είστε σήμερα εδώ ξανά. Είστε από τους λίγους, ίσως ο μόνος, που πάντα ανταποκρίνονται στον κοινοβουλευτικό έλεγχο. Μάλιστα, απαντάτε στις ερωτήσεις των Βουλευτών, ακόμα και αν πολλές φορές δεν δίνετε απαντήσεις! Αυτό οφείλουμε να το αναγνωρίσουμε, διότι αυτή η Κυβέρνηση φαίνεται να είναι σε αποδρομή από το Κοινοβούλιο, επειδή δεν αντέχει και δεν μπορεί να απαντήσει στις ερωτήσεις, όχι μόνο της Αξιωματικής Αντιπολίτευσης αλλά στον κοινοβουλευτικό έλεγχο συνολικά.

Στο θέμα μας, λοιπόν. Τι γίνεται με το επίδομα επικίνδυνης και ανθυγιεινής εργασίας των δημοσίων υπαλλήλων; Γιατί δεν έχει εκδοθεί ακόμα η κοινή υπουργική απόφαση, ιδίως τώρα που είμαστε σε μία περίοδο COVID και ενεργειακής κρίσης; Τι θα γίνει με τους υπαλλήλους στην καθαριότητα των δήμων, για τους οποίους το θέμα είναι ζωτικής σημασίας; Τι θα γίνει με τις σχολικές καθαρίστριες, όπως καταγγέλλει το Σωματείο Σχολικών Καθαριστριών της Αθήνας, μέλος της Ομοσπονδίας Ιδιωτικών Υπαλλήλων Ελλάδας;

Έχει έρθει στα χέρια σας πόρισμα από τις 31 Αυγούστου του 2021. Έχουμε 12 Δεκεμβρίου. Το κρύβετε; Δεν το έχετε διαβάσει; Δεν θέλετε να το πείτε παραέξω; Φοβάστε; Τι συμβαίνει; Σκοπεύετε να περικόψετε το επίδομα; Σκοπεύετε να το διατηρήσετε; Σκοπεύετε να το μειώσετε;

Μιλάμε για μια περίοδο πάρα πολύ δύσκολη, κύριε Πρόεδρε, που ο κόσμος βρίσκεται σε φτώχεια, σε κρίση. Την προηγούμενη περίοδο καθυστερήσατε να βάλετε κάποια χρήματα.

Απαντήστε σε αυτόν τον φτωχό κόσμο που αγωνιά, τι σκέφτεστε να κάνετε και γιατί καθυστερείτε. Αυτή είναι η αποτελεσματική διακυβέρνηση; Αυτό είναι το επιτελικό κράτος;

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε, κύριε Ζαχαριάδη.

Στην ερώτηση θα απαντήσει ο Υπουργός Εσωτερικών κ. Μαυρουδής Βορίδης.

Ορίστε, κύριε Υπουργέ, έχετε τον λόγο για τρία λεπτά και σας υπενθυμίζω ότι έχετε και επιτροπή.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Αληθές, ευχαριστώ πολύ, κύριε Πρόεδρε.

Έχει δίκιο ο κ. Ζαχαριάδης, δεν είναι εδώ μακροσκελής η απάντηση και η συζήτηση.

Να ενημερώσω, λοιπόν, με βάση τις προβλέψεις του άρθρου 18 του ν.4354/2015 συγκροτήθηκε, πράγματι, μια επιτροπή για να εξετάσει το ζήτημα της ανθυγιεινής εργασίας. Έπρεπε να παραδώσει το πόρισμά της μέχρι τις 30-5-2018, επί των ημερών σας.

Δεν το κατάφερε αυτό η επιτροπή, κύριε Ζαχαριάδη και εκεί υπήρξε η ανάγκη μιας παρατάσεως, η οποία εδόθη τελικώς μέχρι 31-11-2021. Πράγματι, η επιτροπή αυτή παρέδωσε το πόρισμά της, ένα μέρος του πορίσματος -δεν ξέρω αν έχω παραλάβει το σύνολο- έλαβα και εγώ. Λέω «μέρος», γιατί αυτό το οποίο εγώ έχω αναγνώσει είναι κυρίως αυτό στο οποίο αναφέρεστε, στα κριτήρια, όπως ορίζει ο νόμος -γιατί αυτό πράγματι καλύπτεται από το πόρισμα- ο προσδιορισμός συγκεκριμένων κριτηρίων που συνδέονται με την έκθεση των εργαζομένων σε σοβαρό κίνδυνο βλάβης της υγείας τους, ο προσδιορισμός της μεθοδολογίας, του τρόπου υπολογισμού των κατηγοριών, η υπαγωγή των ειδικοτήτων. Και, πράγματι, αυτά έχουν γίνει σε αυτό το πόρισμα.

Να σας ενημερώσω ότι το πόρισμα δημοσιονομικά περιλαμβάνει δύο σενάρια και τα συγκρίνει με το υφιστάμενο καθεστώς. Δημοσιονομικά είναι περίπου ουδέτερο, δηλαδή υπάρχει -αν θυμάμαι καλά- μία διαφοροποίηση της τάξης του 1 εκατομμυρίου ευρώ. Στη μία περίπτωση, στο ένα σενάριο υπάρχει μια δημοσιονομική μείωση κατά 1 εκατομμύριο ευρώ, στην άλλη περίπτωση υπάρχει μια δημοσιονομική αύξηση κατά 1 εκατομμύριο ευρώ. Επομένως δημοσιονομικά είναι -ας το πω- περίπου ουδέτερο. Τα σενάρια παρουσιάζονται και άρα η συζήτησή μας δεν είναι δημοσιονομικού χαρακτήρα, είναι διαρθρωτικού.

Τι είναι η συζήτηση διαρθρωτικού χαρακτήρα; Προφανώς η επιτροπή έχει εργαστεί προκειμένου να βρει έναν ορθολογικό τρόπο και ορθολογικά κριτήρια και συνεκτικά κριτήρια για να δίδεται το επίδομα των βαρέων και ανθυγιεινών.

Από τη χρονική στιγμή αυτή, δηλαδή, της παραδόσεως του πορίσματος, υπάρχει μία πρόβλεψη στον νόμο, επειδή ο χαρακτήρας της είναι γνωμοδοτικός, να εκδοθεί μία κοινή υπουργική απόφαση.

Και εκεί απλώς σας λέω, κύριε Ζαχαριάδη, ότι όταν θα διαβάζετε -γιατί είστε πολύ επιμελής- στα κείμενα ότι στην έκδοση μίας κοινής υπουργικής απόφασης προηγείται ένα Υπουργείο -εδώ η κοινή υπουργική απόφαση που πρέπει να εκδοθεί είναι των Υπουργών Οικονομικών, Διοικητικής Ανασυγκρότησης, Εργασίας, Κοινωνικής Ασφάλισης, Κοινωνικής Αλληλεγγύης και Υγείας- όταν βλέπετε μπροστά το Οικονομικών, το επισπεύδον Υπουργείο είναι το Οικονομικών. Επομένως το πρώτο Υπουργείο στη σειρά είναι αυτό που είναι το επισπεύδον για την έκδοση της αποφάσεως. Δεν είμαι εγώ. Είναι το Οικονομικών. Τι να κάνουμε;

Άρα, λοιπόν, το Υπουργείο Οικονομικών μελετά -προφανώς- το πόρισμα, προκειμένου να επεξεργαστεί την έκδοση αυτής της κοινής υπουργικής αποφάσεως.

Για να λήξω, όμως, την απάντησή μου και ενδεχομένως να μη χρειαστεί να επανέλθω, θα πω ότι ουδείς λόγος ανησυχίας συντρέχει για τους εργαζόμενους, γιατί άκουσα και κάτι τέτοια. Γιατί λέω ότι δεν συντρέχει λόγος ανησυχίας; Διότι μέχρι την έκδοση αυτής της απόφασης, όπως λέει το άρθρο 18 παράγραφος 12 του ν.4354/2015, της υπουργικής απόφασης, το επίδομα επικίνδυνης και ανθυγιεινής εργασίας εξακολουθεί να καταβάλλεται στους ίδιους τους δικαιούχους στο ίδιο ύψος και με τους ίδιους όρους και προϋποθέσεις.

Άρα, λοιπόν, μέχρι την έκδοση αυτής της απόφασης το επίδομα καταβάλλεται κανονικά και ουδείς λόγος ανησυχίας συντρέχει.

Άρα, ενδεχομένως, περισσότερα για το πώς σκέφτεται την υπουργική απόφαση μπορεί να σας πει το Υπουργείο Οικονομικών και θα μπορούσατε ίσως, αν σας ενδιέφερε, να επανέλθετε με σχετική ερώτηση προς το Υπουργείο Οικονομικών.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Υπουργέ.

Ορίστε, κύριε Ζαχαριάδη, έχετε τον λόγο για τρία λεπτά και εσείς.

**ΚΩΝΣΤΑΝΤΙΝΟΣ ΖΑΧΑΡΙΑΔΗΣ:** Κύριε Βορίδη, το εκτιμώ πραγματικά αυτό που κάνετε, γιατί και προσέρχεστε και πετάτε την μπάλα στην εξέδρα.

Περνάμε δεκαπέντε λεπτά από κοινοβουλευτικό έλεγχο, για να μου πείτε «δεν είμαι εγώ, είναι ο κ. Σκυλακάκης». Μάλιστα! Για όλα σε αυτή τη χώρα ευθύνεται ο κ. Σκυλακάκης. Χαίρομαι, όμως, γιατί είπατε και κάτι άλλο, το οποίο έχει σημασία -και το κρατάω και θα ρωτήσω τον κ. Σκυλακάκη- ότι δεν έχει ουσιαστική δημοσιονομική διαφορά και αυτό είναι πάρα πολύ σημαντικό.

Θέλω, λοιπόν, να σας ρωτήσω, αν γνωρίζετε -όντως δεν είστε ο επισπεύδων, αλλά είστε ο πολιτικά υπεύθυνος γι’ αυτούς τους τομείς που σας ρώτησα- πότε περίπου προγραμματίζει μια κυβέρνηση, η οποία είναι επιτελική, η οποία είναι αποτελεσματική, η οποία είναι γρήγορη, να εκδώσει μια ΚΥΑ. Εξ όσων γνωρίζω, βάλατε και ηλεκτρονικές υπογραφές. Μέσα σε μισή ώρα, σαράντα λεπτά μπαίνετε όλοι, πατάτε ένα κουμπί και υπογράφετε.

Ο πυρήνας της ερώτησης είναι τι θα γίνει με αυτούς τους ανθρώπους, αλλά και αν υπάρχει μία στρατηγική περικοπών επιδομάτων στον δημόσιο τομέα. Διότι, γνωρίζετε ότι σε όλη την Ευρώπη έχει ξεκινήσει μια μεγάλη συζήτηση για την επόμενη μέρα για τα δημόσια οικονομικά και εμείς καλούμε και το δικό σας Υπουργείο και τον κ. Σκυλακάκη και την ελληνική Κυβέρνηση, από τώρα, να ξεκινήσει διαπραγματεύσεις και συζητήσεις για μία σειρά από ζητήματα την επόμενη μέρα.

Δεδομένης της νέας πολιτικής κατάστασης στο Υπουργείο Οικονομικών της Γερμανίας και δεδομένης της μνήμης που έχουμε για τα όσα συνέβησαν με φιλελεύθερο σε Υπουργείο Οικονομικών στη Γερμανία, πολιτικά αντίστοιχο του κ. Σκυλακάκη, χρειάζεται από τώρα να πάρουμε μέτρα και να πούμε καθαρά πράγματα. Να πούμε καθαρά πράγματα και στη Βουλή των Ελλήνων και στο ECOFIN και στο Eurogroup και στη Σύνοδο Κορυφής.

Κύριε Βορίδη, χρειάζεται, οι δημόσιοι υπάλληλοι στη χώρα, οι ιδιωτικοί υπάλληλοι στη χώρα -το βάζω δεύτερο γιατί δεν είναι αρμοδιότητά μας, θα μπορούσα να τα βάλω και αντίστροφα- να διασφαλιστεί ότι την επόμενη μέρα θα έχουν τις ίδιες και μεγαλύτερες απολαβές, τις ίδιες και μεγαλύτερες δυνατότητες αγοραστικής δύναμης.

Αυτό δεν είναι ξεκάθαρο από τη δική σας Κυβέρνηση. Είναι ξεκάθαρη η δική σας τοποθέτηση ότι δεν επιθυμείτε κάποια μεταβολή -και μπράβο σας γι’ αυτό- όπως είναι ξεκάθαρο και το γεγονός ότι δίνετε μία επ’ αόριστον παράταση μέχρι να εκδοθεί η ΚΥΑ με το υπάρχον καθεστώς.

(Στο σημείο αυτό κτυπάει το κουδούνι λήξεως της ομιλίας του κυρίου Βουλευτή)

Επειδή, όμως, κάνατε αναφορά -και κλείνω με αυτό, κύριε Πρόεδρε- στο θέμα του Μαΐου του 2018, θέλω να σας θυμίσω, για να το έχετε υπ’ όψιν σας και στη διαπραγμάτευση με τους θεσμούς και στις συζητήσεις στα ευρωπαϊκά όργανα, ότι από τις 31-8-2018 έχει συμβεί μια τομή στη χώρα. Η χώρα έχει βγει από τα μνημόνια, δανείζεται με χαμηλά επιτόκια, χρηματοδοτεί τις ανάγκες της, έχει δημοσιονομικό μαξιλάρι.

Αξιοποιήστε το, όχι για να τα λέτε στο Κοινοβούλιο και στα κανάλια, αλλά για να προστατέψετε το εισόδημα των δημόσιων και των ιδιωτικών υπαλλήλων.

Ευχαριστώ πολύ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε, κύριε Ζαχαριάδη.

Ορίστε, κύριε Υπουργέ, έχετε τρία λεπτά για τη δευτερολογία σας.

**ΜΑΥΡΟΥΔΗΣ ΒΟΡΙΔΗΣ (Υπουργός Εσωτερικών):** Κύριε Πρόεδρε, η αλήθεια είναι ότι έχει συμβεί μία τομή στη χώρα, το ’18-’19, όταν έγινε η κυβερνητική αλλαγή, η οποία πράγματι είχε ως συνέπεια όλα αυτά τα ευεργετικά τα οποία περιγράψατε. Δηλαδή, είχε πράγματι τη σημαντική και θεαματική βελτίωση της οικονομίας που γνωρίζει η χώρα μας επί Κυβερνήσεως Κυριάκου Μητσοτάκη και όχι, βεβαίως, επί των αλγεινών ημερών της προηγούμενης διακυβερνήσεως.

Όμως, επειδή θέσατε και το ζήτημα του χρόνου, θα σας πω ότι υπάρχει μια προθεσμία, η οποία προβλέπεται στον νόμο και είναι η έκδοση της σχετικής κοινής υπουργικής αποφάσεως εντός δύο μηνών από της υποβολής του πορίσματος. Το πόρισμα έχει προθεσμία 31 Νοεμβρίου. Υπεβλήθη, όπως σας είπα, γύρω στα μέσα Νοεμβρίου, άρα ούτε καν η διοικητική προθεσμία δεν έχει εκπνεύσει.

Και, όπως ξέρετε, αυτές οι διοικητικές προθεσμίες έχουνενδεικτικό χαρακτήρα, όχι αποκλειστικό. Επομένως θα πω ότι αποτελούν μία κατεύθυνση προς το πού πρέπει να κινηθεί η διοίκηση, χωρίς να σημαίνει ότι η παρέλευση προθεσμίας γεννά κάποιο ειδικό νομικό ζήτημα, αλλά ούτε αυτό δεν έχει παρέλθει.

Επομένως είμαι βέβαιος ότι το Υπουργείο Οικονομικών επεξεργάζεται το συγκεκριμένο θέμα και θα μας διακινήσει τη σχετική πρόταση κοινής υπουργικής αποφάσεως, προκειμένου, προφανώς όλοι να τοποθετηθούμε και να κάνουμε τις σκέψεις μας πάνω σε αυτό.

Ωστόσο, επαναλαμβάνω, το κρίσιμο και σημαντικό στην παρούσα φάση είναι ότι δεν υπάρχει κανένας λόγος ανησυχίας για τους εργαζόμενους. Οι εργαζόμενοι μέχρι τη χρονική στιγμή που θα εκδοθεί αυτή η κοινή υπουργική απόφαση εξακολουθούν να λαμβάνουν το επίδομά τους, όπως το ελάμβαναν μέχρι σήμερα.

Από κει και πέρα, τα της υπουργικής απόφασης είμαι βέβαιος θα έχετε τη δυνατότητα να τα συζητήσετε -ενδεχομένως να το συζητήσουμε και μαζί- σίγουρα, εάν επιθυμείτε, με το Υπουργείο Οικονομικών.

Ευχαριστώ πολύ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε. Καλή συνέχεια και στους δύο.

Δεν θα συζητηθούν, κατόπιν συνεννόησης, οι εξής επίκαιρες ερωτήσεις:

Η πρώτη με αριθμό 238/30-11-2021 επίκαιρη ερώτηση πρώτου κύκλου του Βουλευτή Β1΄ Βορείου Τομέα Αθηνών της Νέας Δημοκρατίας κ. Γεωργίου Κουμουτσάκου προς τον Υπουργό Προστασίας του Πολίτη με θέμα: «Συμμορίες ανηλίκων - Έξαρση εγκληματικότητας ανηλίκων εντός και εκτός σχολείου».

Η τέταρτη με αριθμό 252/6-12-2021 επίκαιρη ερώτηση πρώτου κύκλου του Βουλευτή B2΄ Δυτικού Τομέα Αθηνών του ΜέΡΑ25 κ. Κρίτωνα - Ηλία Αρσένη προς τον Υπουργό Περιβάλλοντος και Ενέργειας, με θέμα: «Επέκταση των οικιστικών ορίων του χωριού Μεγάλο Πάπιγκο, στο Ζαγόρι της Ηπείρου».

Η πρώτη με αριθμό 242/2-12-2021 επίκαιρη ερώτηση δεύτερου κύκλου του Βουλευτή A΄ Ανατολικής Αττικής του Συνασπισμού Ριζοσπαστικής Αριστεράς κ. Χρήστου Σπίρτζη προς τον Υπουργό Προστασίας του Πολίτη, με θέμα: «Άμεση λήψη μέτρων για την προστασία της δημόσιας υγείας και αποτροπής διασποράς της COVID -19 από την τήρηση των κανόνων κοινωνικής αποστασιοποίησης από ανεμβολίαστους αστυνομικούς».

Η τέταρτη με αριθμό 250/6-12-2021 επίκαιρη ερώτηση δεύτερου κύκλου της Βουλευτού Β΄ Πειραιώς του Κομμουνιστικού Κόμματος Ελλάδας κ. Διαμάντως Μανωλάκου προς τον Υπουργό Αγροτικής Ανάπτυξης και Τροφίμων, με θέμα: «Προσκόμματα στη διαδικασία έκδοσης υπουργικής απόφασης για την υιοθέτηση διαχειριστικού σχεδίου λειτουργίας του αλιευτικού εργαλείου γρίπος, που σύρεται από το σκάφος».

Έχουμε και συνέχεια μετά, γιατί είναι περισσότερες από αυτές που θα συζητηθούν.

Θα συζητηθεί τώρα η τρίτη με αριθμό 246/3-12-2021 επίκαιρη ερώτηση πρώτου κύκλου του Βουλευτή Α΄ Θεσσαλονίκης του Κομμουνιστικού Κόμματος Ελλάδας κ. Ιωάννη Δελή προς την Υπουργό Παιδείας και Θρησκευμάτων, με θέμα: «Τη διενέργεια δωρεάν rapid τεστ για μαθητές και εκπαιδευτικούς σε περιοχές που δεν υπάρχουν δημόσιες δομές ή συνεργεία του ΕΟΔΥ».

Κύριε Δελή, καλημέρα σας. Έχετε τον λόγο για δύο λεπτά.

**ΙΩΑΝΝΗΣ ΔΕΛΗΣ:** Καλημέρα, κύριε Πρόεδρε.

Όλοι βλέπουμε πού έχουν φτάσει, κυρία Υπουργέ, τα κρούσματα COVID σε όλη τη χώρα. Τo παρακολουθούμε κάθε μέρα. Πάνω-κάτω είναι ίδια η εικόνα και στα σχολεία, σε μαθητές και εκπαιδευτικούς. Ανεξάρτητα από τις διακυμάνσεις του γενικού αριθμού των κρουσμάτων, το 25% σχεδόν από τα καθημερινά κρούσματα του τελευταίου διμήνου αφορά μαθητές. Είναι ένα στοιχείο ενδεικτικό και εξαιρετικά σοβαρό για την κατάσταση που επικρατεί.

Φυσικά, αυτό δεν προκαλεί καμμία έκπληξη σε μας, καθώς τα σχολεία στην πραγματικότητα λειτουργούν ως εστίες υπερμετάδοσης του ιού, εξαιτίας, φυσικά, αυτής της πεισματικής, εδώ και δύο χρόνια σχεδόν, άρνησης της Κυβέρνησης να πάρει ουσιαστικά μέτρα υγειονομικής προστασίας στα σχολεία.

Με βάση, λοιπόν, τις οδηγίες του ΕΟΔΥ -αυτές που ισχύουν- οι μαθητές οι οποίοι αποτελούν στενές επαφές κάποιου επιβεβαιωμένου περιστατικού COVID, σε περίπτωση που είναι ανεμβολίαστοι θα πρέπει να υποβάλλονται σε δύο διαγνωστικούς εργαστηριακούς ελέγχους -τα γνωστά rapid τεστ- σε διάστημα επτά ημερών.

Εδώ ακριβώς εντοπίζεται και το πρόβλημα, κύριε Υπουργέ. Διότι, υπάρχουν αρκετές περιοχές στη χώρα μας, όπως είναι το Νυδρί στη Λευκάδα, η Κέρκυρα, η βόρεια και η νότια, αλλά και άλλες περιοχές, όπου δεν υπάρχουν δημόσιες δομές, δεν υπάρχουν συνεργεία του ΕΟΔΥ που να διενεργούν τέτοιους διαγνωστικούς ελέγχους και έτσι οι οικογένειες των μαθητών τι να κάνουν; Επιβαρύνονται με το κόστος της διενέργειάς τους σε κάποια ιδιωτικά εργαστήρια και πληρώνουν την εβδομάδα από 100 μέχρι και 150 ευρώ για αυτά τα τεστ των παιδιών τους.

Αυτό είναι το ζήτημα. Σας ρωτάμε τι θα κάνετε, τι θα κάνει η Κυβέρνησή σας, το Υπουργείο σας, συνολικά το Υπουργείο Υγείας, έτσι ώστε να υπάρχουν μόνιμα κλιμάκια του ΕΟΔΥ σε κάθε δήμο και σε κάθε κέντρο της περιοχής για να καλύπτεται, δηλαδή, όλη η χώρα, να καλύπτεται πραγματικά από τέτοια συνεργεία, ώστε να μπορούν οι άνθρωποι να απευθύνονται για τα τεστ. Να διενεργούνται -γιατί αυτή είναι η ουσιαστική λύση του ζητήματος- περιοδικά, μαζικά, δωρεάν τεστ σε όλα τα σχολεία με μια σειρά, βεβαίως, από τον ίδιο τον ΕΟΔΥ και για τους εμβολιασμένους, αλλά και για τους ανεμβολίαστους.

Και βεβαίως τα μέτρα εκείνα δεν θα σταματήσουμε να τα λέμε, τα ουσιαστικά μέτρα που είπαμε, την αραίωση των μαθητών, την ιχνηλάτηση, την επιδημιολογική επιτήρηση. Και ένα τελευταίο που έχουμε στα ερωτήματα που σας απευθύνουμε είναι να δοθεί και μια άδεια ειδικού σκοπού, που τη χρειάζονται, νομίζω, εκείνοι οι εκπαιδευτικοί οι οποίοι ανήκουν σε αυτό που λέμε «ευπαθείς ομάδες» και κινδυνεύουν κάθε μέρα.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κύριε Δελή.

Θα απαντήσει η Υφυπουργός Παιδείας και Θρησκευμάτων κ. Μακρή.

Κυρία Μακρή, καλημέρα. Έχετε τον λόγο για τρία λεπτά.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, εσείς έναν έπαινο για το Υπουργείο μας, που εβδομαδιαία απαντά στις ερωτήσεις, δεν είχατε. Ο κ. Ζαχαριάδης τον επαίνεσε τον κ. Βορίδη. εσείς, που είστε εβδομαδιαίος συνομιλητής μας και το κόμμα σας; Αστειεύομαι.

Λοιπόν, στο θέμα μας. Ο σχεδιασμός του Υπουργείου μας, κύριε συνάδελφε, για τη διαχείριση της υγειονομικής κρίσης και για την ασφαλή λειτουργία των εκπαιδευτικών δομών για το σχολικό έτος 2021 - 2022 βασίζεται στις εισηγήσεις της Εθνικής Επιτροπής Προστασίας της Δημόσιας Υγείας. Σας το είπα και την προηγούμενη εβδομάδα που απαντούσα σε ερώτησή σας, πάντοτε έχετε πολυσχιδή ερωτήματα, που άπτονται και της αρμοδιότητας άλλων Υπουργείων. Την προηγούμενη εβδομάδα ήταν επί των οικονομικών, τώρα επί της υγείας. Εμείς όμως προσπαθούμε πάντοτε να δίνουμε απαντήσεις, χωρίς βεβαίως να μπαίνουμε στα χωράφια άλλων συναδέλφων.

Προκειμένου, λοιπόν, η σχολική χρονιά να ολοκληρωθεί σε συνθήκες ασφάλειας, και για τη μαθητική αλλά και για την εκπαιδευτική κοινότητα, εκδόθηκε στις 9 Σεπτεμβρίου του 2021 υπουργική απόφαση, εν συνεχεία τροποποιήθηκε στις 26 Οκτωβρίου του 2021 με κοινή υπουργική απόφαση και στις διατάξεις προσδιορίζονται οι κανόνες λειτουργίας των σχολικών μονάδων με όρους υγιεινής, περιγράφονται τα γενικά μέτρα πρόληψης και προφύλαξης για τη νέα σχολική χρονιά, οι διαδικασίες πραγματοποίησης του αυτοδιαγνωστικού ελέγχου των μαθητών και μαθητριών και άλλα, που είναι γνωστά και ήδη είναι κτήμα της εκπαιδευτικής κοινότητας και τα εφαρμόζουν σχολαστικά.

Τις δύο τελευταίες εβδομάδες παρατηρείται μια σταδιακή μείωση των κρουσμάτων στους μαθητές. Την προηγούμενη εβδομάδα, δηλαδή από 26 Νοεμβρίου μέχρι 3 Δεκεμβρίου, καταγράφηκαν συνολικά δέκα χιλιάδες εξακόσια εβδομήντα τρία κρούσματα κορωνοϊού σε παιδιά ηλικίας από μηδέν έως δεκαεπτά ετών, ποσοστό μικρότερο του 1% του μαθητικού πληθυσμού, και μειώθηκαν από τις έντεκα χιλιάδες εκατόν πενήντα ένα που ήταν και καταγεγραμμένα την προηγούμενη εβδομάδα.

Θέλω να σας πω επίσης πως τα περισσότερα, οκτώ στα δέκα, περιστατικά με τα οποία αποδεικνύεται η επιθετικότητα στον κορωνοϊό οφείλονται στην ανίχνευση που γίνεται με τα τεστ που γίνονται σε εκπαιδευτικές κοινότητες. Και αυτό έχει τη σημασία του.

Επίσης, υπάρχει μια επιδημιολογική έρευνα του ΕΟΔΥ, νομίζω σας το έχω απαντήσει σε άλλη ερώτηση, από την οποία προκύπτει ότι το 30% των κρουσμάτων των μαθητών δεν οφείλεται στη σχολική δραστηριότητα, αλλά σε άλλους παράγοντες.

Η εξαιρετική λίστα μέτρων σε συνδυασμό με τους αυξημένους αυτοδιαγνωστικούς και εργαστηριακούς ελέγχους -υπάρχουν περιπτώσεις κρούσματος στις οποίες οι στενές επαφές κάνουν καθημερινά, επί επτά ημέρες δωρεάν τεστ- μας επιτρέπουν και να εντοπίζουμε εγκαίρως ασυμπτωματικούς φορείς και να περιορίζουμε σημαντικά τη διασπορά.

Σημαντικό ρόλο σε αυτό παίζει και ο εμβολιασμός των μαθητών ηλικίας δώδεκα ετών και άνω. Στην ηλικιακή ομάδα δώδεκα έως δεκατεσσάρων ετών έχουν εμβολιαστεί με μία τουλάχιστον δόση ή έχουν προγραμματισμένο ραντεβού εκατόν πέντε χιλιάδες τετρακόσια δέκα παιδιά, που είναι ποσοστό 33%. Στην ηλικιακή ομάδα δεκαπέντε έως δεκαεπτά ετών έχουν εμβολιαστεί με μία τουλάχιστον δόση ή έχουν προγραμματισμένο ραντεβού εκατόν εξήντα δύο χιλιάδες διακόσια πενήντα τρία παιδιά, που είναι ποσοστό σχεδόν 50%. Σήμερα άνοιξε και η πλατφόρμα ώστε οι γονείς να μπορούν να κλείσουν ραντεβού για τον εμβολιασμό των παιδιών τους, ηλικίας πέντε έως έντεκα ετών. Οι εμβολιασμοί αυτοί θα πραγματοποιούνται σε δομές της πρωτοβάθμιας φροντίδας, σε νοσοκομεία, και σταδιακά θα προστεθούν και περισσότεροι εμβολιαστικά κέντρα, καθώς επίσης και κέντρα υγείας. Το Υπουργείο μας έχει προγραμματίσει την επόμενη Τρίτη με την κ. Θεοδωρίδου και την κ. Παπαευαγγέλου μια δεύτερη διαδικτυακή ενημέρωση -την είχαμε κάνει και για τις άλλες ηλικιακές ομάδες-, ώστε να απαντηθούν ερωτήσεις γονέων που έχουν -και δικαιολογημένα- αγωνίες και ενδιαφέρουσες ερωτήσεις.

Ο εμβολιασμός των παιδιών είναι διαφορετικός από τον εμβολιασμό των ενηλίκων. Ενέχει και κάποια διαδικαστικά θέματα, γιατί απαιτείται η παρουσία του γονέα ή του κηδεμόνα και αυτό οριοθετεί και τη λειτουργία συγκεκριμένων εμβολιαστικών κέντρων. Σε στενή συνεργασία πάντοτε με το Υπουργείο Υγείας και τους ειδικούς εξετάζουμε όλα τα μέτρα που μπορούν να ενισχύσουν τη δημόσια και ατομική υγεία των μελών της εκπαιδευτικής κοινότητας.

Θέλω να επισημάνω για άλλη μια φορά τα υψηλά ποσοστά εμβολιασμού στους εκπαιδευτικούς, στους οποίους δεν υπάρχει υποχρεωτικότητα και ανταποκρίθηκαν οι ίδιοι με επαγγελματισμό και με ευπρέπεια σε αυτή τους την υποχρέωση.

Στα δημόσια σχολεία το 85,13% των εκπαιδευτικών δευτεροβάθμιας και το 83,87% των εκπαιδευτικών της πρωτοβάθμιας έχουν εμβολιαστεί. Στην ιδιωτική εκπαίδευση τα ποσοστά είναι μεγαλύτερα, είναι 93,77% στη δευτεροβάθμια, 89,45% στην πρωτοβάθμια. Στα πανεπιστήμια το ποσοστό των εμβολιασθέντων καθηγητών ξεπερνά το 94%. Άρα συνάγεται από αυτό ότι έχει επιτευχθεί μια υψηλή εμβολιαστική κάλυψη, που γίνεται ακόμη μεγαλύτερη αν αθροίσουμε τους νοσήσαντες.

Επαινούμε, λοιπόν, για άλλη μια φορά την εκπαιδευτική κοινότητα για τα μέτρα αυτά και την ανταπόκριση. Και πιστεύουμε ότι τα ισχύοντα μέτρα είναι επαρκή, τόσο για τους εκπαιδευτικούς όσο και για τους δημοσίους υπαλλήλους, γι’ αυτό και στην τρέχουσα χρονική περίοδο χορήγηση άδειας ειδικού σκοπού στους ανήκοντες σε ομάδες αυξημένου κινδύνου για σοβαρή λοίμωξη από τον COVID-19 δεν προβλέπεται.

Είναι, όμως, κύριε συνάδελφε, μια δυναμική διαδικασία η πανδημία και τα μέτρα της πολιτείας εξελίσσονται σύμφωνα με τα δεδομένα κάθε περιόδου. Αυτή τη στιγμή δεν αντιμετωπίζεται. Ελπίζουμε να μη χρειαστεί και στο μέλλον.

Στη δευτερολογία θα απαντήσω και στα υπόλοιπα ειδικά ερωτήματα που θέτετε για συγκεκριμένες περιοχές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε, κυρία Μακρή.

Πάντως πρέπει, κύριε Δελή, να παραδεχθούμε όταν πρόκειται για επίκαιρη του Υπουργείου Παιδείας είναι μόνιμα η κ. Μακρή εδώ.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Το Υπουργείο μας είναι, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Αυτό είπα και εγώ. Αυτό εκπροσωπείτε.

Ορίστε, κύριε Δελή, έχετε τον λόγο για τρία λεπτά για τη δευτερολογία σας.

**ΙΩΑΝΝΗΣ ΔΕΛΗΣ:** Δεν έχουμε κανένα πρόβλημα να σχολιάσουμε θετικά την ανταπόκριση του Υπουργείου στις απαντήσεις, στην παρουσία του μάλιστα εδώ για να απαντήσει στις επίκαιρες ερωτήσεις.

Κοιτάξτε, κυρία Υπουργέ, νομίζω ότι δεν απαντήσατε, όμως, στο βασικό ερώτημα που σας απευθύναμε για την Λευκάδα, για την Κέρκυρα, για τις περιοχές αυτές. Επικαλεστήκατε το πολυσχιδές του θέματος και πράγματι αφορά και το Υπουργείο Υγείας, έτσι είναι, ωστόσο είναι από τη φύση του αυτό, δεν είναι κάτι για το οποίο ευθυνόμαστε εμείς. Εν πάση περιπτώσει είναι συνολική, όπως είπαμε και παλαιότερα, η κυβερνητική ευθύνη για τη διαχείριση αυτών των ζητημάτων και δεν νομίζουμε ότι είναι τόσο πολύ δύσκολο πια να εκπονηθεί ένα σχέδιο, να γίνουν όλες εκείνες οι απαραίτητες ενέργειες έτσι ώστε να καλυφθούν όλοι οι άνθρωποι σε όλη τη χώρα όπου και αν κατοικούν με τα δωρεάν τεστ για να μην πληρώνουν ένα σωρό χρήματα στα διάφορα ιδιωτικά κέντρα.

Είπατε για την σταδιακή μείωση των κρουσμάτων στους μαθητές. Δεν έχουμε βέβαια σκοπό να διαφωνήσουμε ή να το αμφισβητήσουμε. Μάλλον παρακολουθεί τη γενικότερη μείωση που υπάρχει από ό,τι ακούμε και εμείς. Και είπατε ότι στο 30% των κρουσμάτων των μαθητών η αιτία δεν είναι το σχολείο. Το ζήτημα δεν είναι ποια είναι η αιτία, το ζήτημα είναι ότι αυτό το 30% πάει στα σχολεία και αντικειμενικά λειτουργούν ως μεταδότες του ιού άσχετα από το πού έχουν κολλήσει. Το ζήτημα είναι ότι στα σχολεία όπου συγκεντρώνεται νεανικός πληθυσμός μετά μεταφέρει τον ιό και στα σπίτια του.

Μιλήσετε για τον εμβολιασμό των παιδιών, κυρία Υπουργέ, ότι ξεκινά η πλατφόρμα από σήμερα. Πράγματι. Θα πρέπει όμως να αναρωτηθούμε εάν το αναγκαίο εμβόλιο είναι αναγκαίο, είναι επιτακτικό, πρέπει να γίνει από όλους, εάν αρκεί αυτό από μόνο του για να αντιμετωπίσει την πανδημία.

Νομίζω ότι την απάντηση την δίνει η ίδια η ζωή με τα κρούσματα και των εμβολιασμένων και των νοσηλευόμενων, οι οποίοι έχουν παλαιότερα εμβολιαστεί. Συνεπώς το εμβόλιο είναι καλό, είναι χρήσιμο, είναι απαραίτητο, αλλά δεν αρκεί. Θα πρέπει να ληφθούν και άλλα μέτρα, κυρία Υπουργέ, έτσι ώστε οι άνθρωποι να προστατεύονται πραγματικά από την κυκλοφορία του ιού.

Στα σχολεία αυτά τα μέτρα τα έχουμε πει πάρα πολλές φορές. Είναι κατ’ αρχάς η αραίωση των μαθητών. Την αρνείται το Υπουργείο για προφανείς οικονομικούς λόγους, γιατί κάτι τέτοιο θα απαιτούσε βεβαίως ακόμα περισσότερους εκπαιδευτικούς. Θα πρέπει να αραιώσουν τα τμήματα, να υπάρχουν τμήματα μέχρι δεκαπέντε μαθητές. Σε αρκετές περιπτώσεις ήδη είναι τέτοια. Υπάρχουν οι αίθουσες, πραγματικά θα μπορούσαν να υπάρξουν, να προσληφθούν ακόμα περισσότερες καθαρίστριες και καθαριστές έτσι ώστε να εξασφαλίζουν την συνεχή καθαριότητα της σχολικής μονάδας όπου είναι εκατοντάδες παιδιά.

Βεβαίως, παράλληλα θα πρέπει να υπάρχει, όπως είπα και στην πρωτολογία μου, εκείνος ο επιδημιολογικός έλεγχος με την ευθύνη βεβαίως και την αρμοδιότητα που οφείλει να έχει ο ΕΟΔΥ, μια κρατική υπηρεσία, ο οποίος θα έχει μια περιοδική παρουσία στα σχολεία, θα κάνει τα τεστ, θα συγκεντρώνει όλα αυτά τα αποτελέσματα, θα έχει και μια βάση δεδομένων να παρακολουθεί πώς εξελίσσεται η πανδημία ειδικά σε αυτό τον χώρο, στον χώρο των μαθητών.

Αυτό λέγεται «ουσιαστική επιδημιολογική επιτήρηση». Και ταυτόχρονα θα κάνει και μια πάρα πολύ καλή ιχνηλάτηση.

Κλείνω, κύριε Πρόεδρε.

Τέλος, αυτό το εμβολιαστικό πρόγραμμα θα πρέπει πραγματικά να στηριχθεί από ένα ενημερωτικό επιστημονικό πρόγραμμα, το οποίο θα πρέπει κάποια στιγμή να το σχεδιάσει η Κυβέρνηση. Δεν μπορούμε να το αναθέτουμε στα τηλεπαράθυρα, δεν είναι ενημέρωση τα τηλεπαράθυρα. Θα πρέπει, λοιπόν, κάθε άνθρωπος ο όποιος έχει ενδοιασμούς, έχει φοβίες, έχει δισταγμούς να ξέρει ότι θα απευθυνθεί σε μία υπεύθυνη επιστημονική επιτροπή στην περιοχή του, σε ένα νοσοκομείο, όπου θα συζητήσει σε προσωποποιημένη, όπως είπα, βάση για το ζήτημα αυτό.

Αυτά πρέπει να γίνουν. Αυτά θα πρέπει να σκεφτεί η Κυβέρνηση για να αντιμετωπίσουμε πραγματικά την πανδημία.

Ευχαριστώ.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Κυρία Μακρή, έχετε τρία λεπτά για τη δευτερολογία σας.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ πολύ, κύριε Πρόεδρε.

Κύριε συνάδελφε, είπα ότι στα ειδικότερα ερωτήματα που θέσατε για συγκεκριμένες περιοχές θα απαντήσω στη δευτερολογία μου. Ίσως η μάσκα και η φυσική μου ταχυλαλία να μην επέτρεψαν να ακουστεί αυτό.

Πριν απαντήσω σε αυτά, θα κάνω πολύ σύντομες παρατηρήσεις. Είπατε ότι η μείωση των κρουσμάτων ακολουθεί την πανδημία στις περιοχές. Πράγματι, έτσι είναι, γιατί και εμείς στο Υπουργείο μας από την αρχή της πανδημίας λέμε ότι δεν οδηγούν τα σχολεία και η διά ζώσης διδασκαλία την πανδημία, αντίθετα την ακολουθούν και φαίνεται από τα ποσοστά. Και ανάλογα με την εμβολιαστική κάλυψη κάθε περιοχής υπάρχουν και αντίστοιχα κρούσματα.

Η μεταδοτικότητα κατά 30% από τις σχολικές αίθουσες δεν αναφέρεται ως ένα στοιχείο εφησυχασμού, αλλά στο πώς αποδίδουν τα σχολικά μέτρα, τα μέτρα τα οποία υπάρχουν στη σχολική κοινότητα. Γιατί εκτός από το εμβόλιο –γιατί το είπατε και αυτό- υπάρχουν και οι μάσκες, η τήρηση αποστάσεων, η ατομική καθαριότητα, η καθαριότητα των σχολικών αιθουσών. Όλα αυτά υπάρχουν όλα μαζί.

Για το εμβόλιο στα πέντε χρόνια αναφέρετε ότι υπάρχουν αγωνίες των γονιών. Γι’ αυτό και σας είπα για την καμπάνια την ενημερωτική που θα κάνει το Υπουργείο μας και τις ερωτήσεις και τις απαντήσεις που θα δοθούν από τις δύο κυρίες οι οποίες είναι και σημαντικές στην εκπαιδευτική ιατρική κοινότητα.

Σε ό,τι αφορά την αραίωση των τμημάτων, σας έχω απαντήσει ξανά. Κατά 40% θα μειωθεί η μετάδοση αν τα τμήματα τα διαιρέσουμε σε τρία και λειτουργούν εναλλάξ οι σχολικές κοινότητες. Αυτό έχει καταγραφεί από τον Παγκόσμιο Οργανισμό Υγείας. Δεν είναι κάτι το οποίο το Υπουργείο μας αυθαίρετα το λέει.

Θα κάνω μόνο μια παρατήρηση για την ενημέρωση στα τηλεπαράθυρα. Είναι κάτι το οποίο δεν μπορεί να επέμβει προφανώς η πολιτεία.

**ΙΩΑΝΝΗΣ ΔΕΛΗΣ:** Δεν είπα αυτό.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Υπάρχει ενημερωτική καμπάνια από την Κυβέρνηση.

Εγώ θα αναφερθώ μόνο στο Υπουργείο μας. Έχουμε κάνει ανάλογες ενημερωτικές διαδικτυακές συναντήσεις, οι οποίες είναι αναρτημένες στην ιστοσελίδα και για τις άλλες ηλικίες, καθώς επίσης και με επισκέψεις που κάνουν και γιατροί. Έχουμε συνεργαστεί με τους παιδιάτρους. Πρώτα συναντήθηκε ο Πρωθυπουργός, εν συνέχεια το Υπουργείο μας, για να ενημερώσουν τους γονείς, να ενημερώσουν τους εκπαιδευτικούς. Κάνουμε ό,τι είναι πολιτικά και ανθρωπίνως δυνατό για την ενημέρωση.

Για τις περιπτώσεις τις μεμονωμένες στην Περιφέρεια Ιονίων Νήσων που επικαλείστε, θα σας αναφέρω τα εξής. Είναι πράγματι γεγονός, κύριε συνάδελφε, ότι στο Νυδρί Λευκάδας δεν υπάρχουν δημόσιες δομές για τη διενέργεια εργαστηριακού διαγνωστικού ελέγχου σε ανεμβολίαστους μαθητές και οι ανεμβολίαστοι μαθητές είναι μέχρι στιγμής το σύνολο των μαθητών που φοιτούν στο 1ο και 2ο Νηπιαγωγείο, διότι δεν επιτρεπόταν μέχρι τώρα ο εμβολιασμός. Επίσης και στο δημοτικό σχολείο του Νυδρίου.

Στις περιπτώσεις που οι μαθητές αποτελούν στενές επαφές επιβεβαιωμένου περιστατικού στη σχολική μονάδα και πρέπει να υποβληθούν, όπως λένε οι κείμενες διατάξεις, σε rapid test, χορηγείται σχετική βεβαίωση από τη διεύθυνση του σχολείου και οι μαθητές μπορούν να διενεργήσουν χωρίς κόστος το rapid test στο Νοσοκομείο Λευκάδας. Ενδεχομένως -εκεί βεβαίως φαντάζομαι στηρίζεται και η ένστασή σας- θα υπάρχουν και γονείς που απευθύνθηκαν σε φαρμακεία ή σε ιδιωτικά εργαστήρια και με ίδιον κόστος έκαναν τις εξετάσεις.

Επιπλέον, όταν κατά την πρώτη εβδομάδα του Νοεμβρίου διαπιστώθηκε αύξηση των κρουσμάτων COVID-19 σε πέντε επιβεβαιωμένα κρούσματα, μετά από αίτημα των διευθυντριών όλων των σχολικών μονάδων, ο Δήμος Λευκάδας έστειλε στον Νυδρί κινητή μονάδα για τη διενέργεια επιτόπιου rapid test.

Για τις απομακρυσμένες περιοχές της βόρειας και νότιας Κέρκυρας ο Περιφερειακός Διευθυντής Πρωτοβάθμιας και Δευτεροβάθμιας Εκπαίδευσης Ιονίων Νήσων στις 23-11-21 έστειλε έγγραφο προς την Αντιπεριφερειάρχη Υγείας της Περιφέρειας των Ιονίων Νήσων και στον ΕΟΔΥ της Κέρκυρας, ζήτησε τη λειτουργία ομάδων υγείας του ΕΟΔΥ για τη διενέργεια rapid test σε καθημερινή βάση στις περιοχές Μοραΐτικα και Λευκίμμη, για να εξυπηρετηθούν οι μαθητές της νότιας Κέρκυρας, καθώς και στις περιοχές Αγίου Αθανασίου και Αραχάβης για τους μαθητές της βόρειας Κέρκυρας.

Σε ό,τι αφορά την καθαριότητα των σχολικών μονάδων, πράγματι με τον ν.4713 τέθηκε σε νέο πλαίσιο το καθεστώς στελέχωσης των σχολικών μονάδων με προσωπικό καθαριότητος. Από την έναρξη του σχολικού έτους 2020-2021 και εφεξής, εφόσον οι ανάγκες των δήμων για τον καθαρισμό των σχολικών μονάδων δεν καλύπτονται από το τακτικό τους προσωπικό, μπορούν να καλύπτονται με συμβάσεις ιδιωτικού δικαίου ορισμένου χρόνου ίσης διάρκειας με το διδακτικό έτος. Καταρτίζονται από τους οικείους δήμους μετά από έγκριση της επιτροπής της με αριθμό 33/2006 πράξης του Υπουργικού Συμβουλίου. Για το κόστος αυτών των συμβάσεων εγγράφεται ειδική πίστωση στον προϋπολογισμό του Υπουργείου Εσωτερικών και κατανέμεται με απόφαση του Υπουργού κατ’ αναλογία στους δήμους.

Για τις μεταφορές των μαθητών υπάρχει κοινή υπουργική απόφαση ήδη από το 2018, η 5025/2018, με θέμα μεταφορά μαθητών δημόσιων σχολείων από τις περιφέρειες, στην οποία με κοινή υπουργική απόφαση της 9-9-2020 υπάρχουν συγκεκριμένα μέτρα για την αποφυγή διάδοσης του κορωνοϊού, για τη διαφύλαξη της υγείας των μαθητών και του εκπαιδευτικού προσωπικού και προβλέπονται ειδικότερα συγκεκριμένα και σχολαστικά μέτρα για την τήρηση των αποστάσεων, την ελεγχόμενη επιβίβαση και αποβίβαση των μαθητών, την απολύμανση των οχημάτων, η χρήση μάσκας προστασίας, καθώς επίσης και αν διαπιστωθεί κρούσμα, την καθημερινή εξέταση εκείνων που αποτελούν στενές επαφές.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Κι εμείς ευχαριστούμε.

Προχωράμε στην πρώτη με αριθμό 602/22-10-2021 ερώτηση του κύκλου των αναφορών και ερωτήσεων της Βουλευτού Βοιωτίας του Συνασπισμού Ριζοσπαστικής Αριστεράς κ. Παναγιού (Γιώτας) Πούλου προς την Υπουργό Παιδείας και Θρησκευμάτων, με θέμα: «Άμεση ανάγκη ενίσχυσης των Δημόσιων Βιβλιοθηκών σε ολόκληρη τη χώρα».

Κυρία Πούλου, καλημέρα σας. Έχετε δύο λεπτά για το ξεκίνημα.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ πολύ, κύριε Πρόεδρε.

Κυρία Υπουργέ, όλοι μάλλον συνομολογούμε ότι οι δημόσιες βιβλιοθήκες αποτελούν μείζονες εστίες πολιτισμού, με διαχρονική προσφορά στις τοπικές κοινωνίες. Επίσης, συνομολογούμε ότι διαμεσολαβούν σταθερά και αποτελεσματικά στη σχέση των πολιτών με το βιβλίο και τις ψηφιακές πηγές γνώσης.

Η διάδοση της ανάγνωσης, η ελεύθερη πρόσβαση στη γνώση και την πληροφορία, η ενθάρρυνση της ελεύθερης ανταλλαγής ιδεών, η εξοικείωση με τις νέες τεχνολογίες, η προώθηση της διά βίου μάθησης, η καλλιέργεια της δημιουργικότητας των παιδιών, των εφήβων και των ενηλίκων, αλλά και η διαφύλαξη και ανάδειξη της τοπικής πολιτιστικής κληρονομιάς, αποτελούν μερικές από τις πτυχές της πολυσχιδούς προσφοράς τους.

Ωστόσο, οφείλουμε να αναγνωρίσουμε ότι τα χρόνια προβλήματα που αντιμετωπίζουν οι δημόσιες βιβλιοθήκες είναι πολλά, τόσο για την χρηματοδότησή τους όσο και για την ενίσχυσή τους με μόνιμο προσωπικό. Η οφειλόμενη από την πολιτεία συνδρομή δεν ανταποκρίνεται στην μεγάλη κοινωνική σημασία τους.

Όμως, τα τελευταία δυόμισι χρόνια της διακυβέρνησής σας οι δημόσιες βιβλιοθήκες ασθενών βαριά και παραμένουν διοικητικά ακέφαλες αποκλειστικά με δική σας ευθύνη. Μόλις τον Ιούνιο του 2021 καταφέρατε να ορίσετε τα μέλη του Γενικού Συμβουλίου Βιβλιοθηκών και αξίζει να σημειωθεί ότι για πρώτη φορά απουσιάζει από τη σύνθεσή του εκπρόσωπος των εργαζομένων.

Σύμφωνα δε με πληροφορίες που λαμβάνουμε από ολόκληρη τη χώρα, σε πολλές δημόσιες βιβλιοθήκες έχει λήξει η θητεία των εφορευτικών συμβουλίων, αλλά το αρμόδιο Υπουργείο Παιδείας, το Υπουργείο σας δηλαδή, δεν έχει ορίσει νέα. Για παράδειγμα στη Δημόσια Κεντρική Βιβλιοθήκη Λιβαδειάς, μία εκ των καλύτερων πραγματικά δημόσιων βιβλιοθηκών της χώρας, που προσφέρει ένα τεράστιο και σημαντικό έργο στην τοπική κοινωνία, εκκρεμεί ο ορισμός εφορευτικού συμβουλίου από τον Γενάρη του 2021. Βεβαίως δεν είναι η μόνη. Στη Λαμία, στη Σιάτιστα, στην Ελευθερούπολη, σε πολλές βιβλιοθήκες της χώρας υπάρχει το ίδιο πρόβλημα.

Σε όλες αυτές, λοιπόν, τις περιπτώσεις λόγω της απουσίας εφορευτικού συμβουλίου δεν είναι δυνατόν να διεκπεραιωθούν ούτε καν απλές διοικητικές πράξεις, όπως η καταβολή των απαραίτητων λειτουργικών δαπανών, ούτε καν οι λογαριασμοί των υπηρεσιών των δικτύων κοινής ωφέλειας, ΔΕΗ, ΔΕΥΑ, ΟΤΕ, που θα μεταφερθούν στην επόμενη χρονιά το 2022 ως ληξιπρόθεσμες οφειλές.

Αξίζει να αναφέρω ότι ο καθαρισμός της Βιβλιοθήκης Λιβαδειάς πληρώνεται από την τσέπη των δημοτών μελών του συλλόγου «Φίλοι της Βιβλιοθήκης Λιβαδειάς», για την προστασία φυσικά της υγείας των εργαζομένων, των επισκεπτών ενηλίκων και ανηλίκων, γιατί είμαστε μάλιστα σε μια περίοδο πανδημίας με ιδιαίτερα υγειονομικά πρωτόκολλα.

Και βέβαια ούτε λόγος για τη δυνατότητα να σχεδιαστούν και να υλοποιηθούν αναπτυξιακά προγράμματα, χρηματοδοτούμενα από το Πρόγραμμα Δημοσίων Επενδύσεων ή από άλλες πηγές, με αποτέλεσμα τα σχετικά κονδύλια να επιστρέφονται αναξιοποίητα.

Περιμένω την απάντησή σας, κυρία Υπουργέ.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κ. Πούλου.

Θα σας απαντήσει η Υφυπουργός Παιδείας και Θρησκευμάτων κ. Ζέττα Μακρή.

Ορίστε κυρία Μακρή, έχετε τον λόγο.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Κυρία συνάδελφε, θα συμφωνήσουμε ότι είναι σημαντική και διαχρονική η προσφορά των δημόσιων βιβλιοθηκών στις τοπικές κοινωνίες και θέτω υπ’ όψιν σας τα ακόλουθα.

Το εφορευτικό συμβούλιο κάθε δημόσιας βιβλιοθήκης, σύμφωνα με τις διατάξεις του άρθρου 6 του ν.3149/2003, όπως ισχύουν, είναι πενταμελές. Αποτελείται από άτομα που διαμένουν στην έδρα ή στην περιοχή που καλύπτει η δημόσια βιβλιοθήκη και προέρχονται από τον χώρο του πολιτισμού, της εκπαίδευσης, της αυτοδιοίκησης, της εκκλησίας, της επιστήμης ή της παραγωγής.

Με τις διατάξεις του Κεφαλαίου Β του ν.4735/2020, που έχουν εφαρμογή στην επιλογή προέδρων και αντιπροέδρων στα εφορευτικά συμβούλια των δημόσιων βιβλιοθηκών, ορίζεται το πεδίο εφαρμογής, οι προϋποθέσεις, τα κωλύματα συμμετοχής, καθώς και η διαδικασία επιλογής των διοικήσεων με μοριοδότηση των τυπικών εκπαιδευτικών προσόντων, των προσόντων εμπειρίας, καθώς και της δομημένης συνέντευξης, μετά από δημοσίευση σχετικής πρόσκλησης ενδιαφέροντος από τον ΑΣΕΠ.

Η θητεία των μελών είναι τριετής. Σε περίπτωση λήξης της θητείας των μελών -επειδή κάτι τέτοιο νομίζω σας ενδιαφέρει και ρωτάτε και γι’ αυτό- παρατείνεται αυτοδίκαια μέχρι του ορισμού νέων μελών, δεν μένουν, δηλαδή, ακέφαλες οι δημόσιες βιβλιοθήκες. Το Γενικό Συμβούλιο Βιβλιοθηκών αποτελεί, σύμφωνα με τις οικείες εξουσιοδοτικές διατάξεις, εισηγητικό, γνωμοδοτικό όργανο της Υπουργού Παιδείας και Θρησκευμάτων για θέματα που αφορούν στις δημόσιες βιβλιοθήκες της χώρας.

Κύριο έργο του είναι η επεξεργασία και η επόπτευση σχεδίων ενιαίων δράσεων των δημόσιων βιβλιοθηκών. Επιπλέον, γνωμοδοτεί για την κατάρτιση ή τροποποίηση του κανονισμού λειτουργίας των δημόσιων βιβλιοθηκών, για θέματα εθνικών και διεθνών συνεργασιών και θέματα που αφορούν γενικότερα στη λειτουργία των βιβλιοθηκών της χώρας.

Επίσης, θέτει κριτήρια για τον χαρακτηρισμό βιβλιοθηκών ως κεντρικών ή ιστορικών, γνωμοδοτεί για τέτοιους χαρακτηρισμούς, μετά από εισήγηση του οικείου εφορευτικού συμβουλίου, εκπροσωπεί τη χώρα όταν πρόκειται για θέματα βιβλιοθηκών, όπως τοπικά, εθνικά ή διεθνή συνέδρια, συναντήσεις και επιτροπές. Εισηγείται την υλοποίηση προγραμμάτων επιμόρφωσης ή εξειδίκευσης εργαζομένων στις βιβλιοθήκες της χώρας. Εξετάζει θέματα σχετικά με τις βιβλιοθήκες που παραπέμπει σε αυτό η Υπουργός Παιδείας και Θρησκευμάτων.

Συνιστά, συντονίζει και εποπτεύει κατά περίπτωση και αναλόγως του αντικειμένου ειδικές άμισθες ομάδες εργασίας, τα μέλη των οποίων διαθέτουν την απαραίτητη τεχνογνωσία. Συνεργάζεται με την υπηρεσία του ΥΠΕΘ που εποπτεύει τις δημόσιες βιβλιοθήκες και την Εθνική Βιβλιοθήκη της Ελλάδας, η οποία, κατά κύριο λόγο, επεξεργάζεται και προτείνει τις απαραίτητες ενέργειες για την υλοποίηση των δράσεων.

Επίσης, υπάρχουν συγκεκριμένες διατάξεις, σύμφωνα με τις οποίες προβλέπεται η σύνθεση του Γενικού Συμβουλίου Βιβλιοθηκών, από τις οποίες, κυρία συνάδελφε, δεν προβλέπεται συμμετοχή εκπροσώπου των εργαζομένων σε αυτό. Το εν ενεργεία Γενικό Συμβούλιο Βιβλιοθηκών συγκροτήθηκε στις 27 Μαΐου 2021 με απόφαση της Υπουργού.

Πιο συγκεκριμένα, θα απαντήσω στη δευτερολογία, στα άλλα ερωτήματα που έχετε βάλει.

Ευχαριστώ, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε κυρία Μακρή.

Ορίστε, κυρία Πούλου, έχετε τον λόγο για τρία λεπτά.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** Ευχαριστώ, κύριε Πρόεδρε.

Κυρία Υπουργέ, δεν απαντήσετε στα ερωτήματά μου…

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Δεν ολοκλήρωσα την απάντηση, σας το είπα.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** …όμως για να είχα και εγώ τη δυνατότητα να δευτερολογήσω σε μία πλήρη δική σας απάντηση θα ήταν, μάλλον, καλύτερα να μου απαντήσετε συνολικά.

Κυρία Υπουργέ, παραδέχεστε ότι είχατε τη φαεινή, άριστη ιδέα με τον ν.4735/2020, που εσείς νομοθετήσατε, να δυσκολέψετε τόσο πολύ τη συμμετοχή των πολιτών στις δημόσιες βιβλιοθήκες, που είναι αφιλοκερδής, είναι εθελοντισμός, με αποτέλεσμα να γίνεται όλη αυτή η σύνθεση αυτών των εφορευτικών συμβουλίων μέσω του ΑΣΕΠ, με προκήρυξη του ΑΣΕΠ και βεβαίως, να έχουν και την υποχρέωση υποβολής δήλωσης πόθεν έσχες. Άρα, να επωμιστούν και τα έξοδα της δήλωσης ο καθένας από την τσέπη του.

Όλοι γνωρίζουμε ότι η συμμετοχή στα εφορευτικά αυτά συμβούλια στις δημόσιες βιβλιοθήκες, με προσωπικότητες του χώρου και τοπικές προσωπικότητες, ήταν μέχρι σήμερα καθαρά εθελοντική και αφιλοκερδής, δεν υπήρχε κάποιο κόστος.

Όσο γι’ αυτό που είπατε για την αυτοδίκαιη παράταση, θα σας πω ότι δεν συμβαίνει -και το ξέρετε- αλλά, επίσης, γνωρίζετε ότι όλοι οι διευθυντές αυτών των βιβλιοθηκών έχουν απευθυνθεί στο Υπουργείο σας με επανειλημμένα έγγραφα πολλές φορές. Γιατί; Γιατί δεν είναι μόνο εάν μπορεί να διατηρηθεί η παράταση ενός εφορευτικού συμβουλίου. Εν τω μεταξύ και με βάση τον νόμο τώρα και τις προϋποθέσεις του ν.4735/2020 έχουν παραιτηθεί και έχουν αποχωρήσει πολλοί. Άρα δεν λειτουργούν. Είναι αποδεκατισμένα αυτά τα εφορευτικά συμβούλια. Και το σοβαρό που σας είπα και δεν απαντήσατε είναι ότι αφού αναγνωρίζουμε τον ρόλο αυτών των βιβλιοθηκών στις τοπικές κοινωνίες, δεν μας απαντήσατε τι σκέφτεστε να κάνετε, πώς θα το λύσετε και γιατί δεν νομοθετείτε και δεν εξαιρείτε εν τέλει τις βιβλιοθήκες, όπως έχουν εξαιρεθεί -δεν θυμάμαι τώρα το άρθρο του νόμου- παραδείγματος χάριν τα διάφορα ερευνητικά ιδρύματα από τον ν.4735/2020. Νομοθετείστε!

**ΠΡΟΕΔΡΕΥΩΝ (Απόστολος Αβδελάς):** Ευχαριστούμε την κ. Πούλου.

Τον λόγο έχει η κυρία Υπουργός για τρία λεπτά για τη δευτερολογία της.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Ευχαριστώ, κύριε Πρόεδρε.

Καταγράφω ως ιδιαίτερα ενδιαφέρον, κυρία συνάδελφε, ότι οι αντικειμενικές διαδικασίες του ΑΣΕΠ και η διαφάνεια σε ανθρώπους που κατέχουν τέτοιες θέσεις, σας βρίσκει αντίθετη. Το καταγράφω.

Σε ό,τι αφορά τα ειδικότερα ερωτήματα που θέσατε και στα οποία είπα ότι θα απαντήσω στη δευτερολογία μου, γιατί αυτή είναι και η κοινοβουλευτική πρακτική. Δεν επιτρέπει στον ερωτώμενο Υπουργό, Υφυπουργό, να απαντήσει μόνο με την πρωτολογία του, δίνει και τη δευτερολογία.

Με γνώμονα λοιπόν την επίτευξη και τη διασφάλιση της εύρυθμης λειτουργίας των δημόσιων βιβλιοθηκών καταβάλλει το Υπουργείο μας κάθε δυνατή προσπάθεια να καλύψει τις ανάγκες σε προσωπικό με μόνιμους διορισμούς και μετατάξεις. Σας θέτω υπ’ όψιν συγκεκριμένα την Πράξη Υπουργικού Συμβουλίου 33/2006. Με την απόφασή της που εκδόθηκε στις 16 Ιουλίου 2020 ενέκρινε την πλήρωση δεκαεννέα κενών θέσεων μόνιμου προσωπικού διαφόρων κλάδων σε δημόσιες βιβλιοθήκες και σύντομα θα ολοκληρωθούν οι διαδικασίες για την έκδοση προκήρυξης των θέσεων αυτών από το ΑΣΕΠ. Καταγράφω ξανά την αντίθεση σας. Εμείς όμως αυτή τη διαδικασία ακολουθούμε.

Μέσω του ενιαίου συστήματος κινητικότητας έχουν ενταχθεί στις δημόσιες βιβλιοθήκες σε σειρά αποφάσεων του ΥΠΕΠΘ σαράντα δύο υπάλληλοι διαφόρων κλάδων. Στο πλαίσιο του δεύτερου κύκλου κινητικότητας 2021 μετά από αξιολόγηση από τη γενική επιτροπή κινητικότητας εγκρίθηκε η πλήρωση με μετάταξη δεκαεπτά κενών οργανικών θέσεων μόνιμου προσωπικού σε δημόσιες βιβλιοθήκες.

**ΠΑΝΑΓΙΟΥ (ΓΙΩΤΑ) ΠΟΥΛΟΥ:** …(Δεν ακούστηκε)

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Εγώ ακούω και δεν διακόπτω. Ακούστε και εσείς.

**ΠΡΟΕΔΡΕΥΩΝ (Απόστολος Αβδελάς):** Μην τη διακόπτετε. Αυτή έχει ως απάντηση.

**ΖΕΤΤΑ ΜΑΚΡΗ (Υφυπουργός Παιδείας και Θρησκευμάτων):** Αν κάτι δεν έχει καλυφθεί, εδώ είμαστε κυρία Πούλου. Μπορείτε να επανέλθετε, εάν κάτι νομίζετε ότι δεν σας καλύπτει απολύτως, αλλά δεν είναι σωστό να με διακόπτετε. Απαντώ με τον τρόπο που πρέπει. Καλύπτω όλα τα ερωτήματά σας.

Στο πλαίσιο του ετήσιου προγραμματισμού προσλήψεων προσωπικού για το έτος 2022 και λαμβάνοντας υπ’ όψιν και τις ανάγκες των φορέων και τις δημοσιονομικές δεσμεύσεις υπεβλήθη από το Υπουργείο μας αίτημα για την έγκριση πλήρωσης δεκαεννέα κενών οργανικών θέσεων προσωπικού διαφόρων κλάδων στις δημόσιες βιβλιοθήκες. Η επιτροπή της πράξης 33/2006 του Υπουργικού Συμβουλίου με τη με αριθμό 50/4-11-2021 απόφαση ενέκρινε την πλήρωση δέκα θέσεων μόνιμου προσωπικού.

Για τη χρηματοδότηση των δημόσιων βιβλιοθηκών, στις 24 Μαΐου 2021 η Υπουργός Παιδείας και Θρησκευμάτων, κ. Κεραμέως, εξέδωσε απόφαση που καθόρισε το ύψος της τακτικής επιχορήγησης της Εθνικής Βιβλιοθήκης της Ελλάδας και των δημόσιων βιβλιοθηκών από τον τακτικό προϋπολογισμό του Υπουργείου μας στο ποσό των 5.296.950 ευρώ. Μιλάμε για το οικονομικό έτος 2021.

Τέλος το τομεακό πρόγραμμα ανάπτυξης 2021-2025 του Υπουργείου μας στον άξονα 5 εξωστρέφεια και στην προτεραιότητα για τις υποδομές και τις δράσεις του σύγχρονου πολιτισμού έχουν προϋπολογιστεί συνολικά 31 εκατομμύρια ευρώ για δράσεις που αφορούν και στις δημόσιες βιβλιοθήκες. Έχουν ήδη ενταχθεί έργα στο εθνικό σκέλος του Προγράμματος Δημοσίων Επενδύσεων του ΥΠΕΠΘ για την κάλυψη του έργου των δημόσιων βιβλιοθηκών και στον εκσυγχρονισμό των δομών. Τα έργα αυτά αφορούν τόσο στη μέριμνα των τεκμηρίων κάθε μορφής όσο και στην προμήθεια αναγκαίου εξοπλισμού σε γενικές υπηρεσίες για την αναβάθμιση των υποδομών τους και στοχεύουν –εννοείται- στην ενίσχυση του μορφωτικού, εκπαιδευτικού, πολιτιστικού και πληροφοριακού σκοπού των βιβλιοθηκών.

Ευχαριστώ, κυρία συνάδελφε. Ευχαριστώ και εσάς, κύριε Πρόεδρε.

**ΠΡΟΕΔΡΕΥΩΝ (Απόστολος Αβδελάς):** Και εμείς ευχαριστούμε. Καλή συνέχεια και στις δύο.

Κυρίες και κύριοι συνάδελφοι, δεν θα συζητηθούν οι εξής ερωτήσεις:

Η δεύτερη με αριθμό 548/21-10-2021 ερώτηση του κύκλου αναφορών - ερωτήσεων του Βουλευτή Ηρακλείου του Συνασπισμού Ριζοσπαστικής Αριστεράς κ. Χαράλαμπου (Χάρη) Μαμουλάκη προς τον Υπουργό Υποδομών και Μεταφορών, με θέμα: «Θα επιβληθούν διόδια και στα τριάντα δύο χιλιόμετρα του ΒΟΑΚ μπροστά από την πόλη του Ηρακλείου;».

Η τρίτη με αριθμό 728/29-10-2021 ερώτηση του κύκλου αναφορών - ερωτήσεων του Βουλευτή Β΄ Θεσσαλονίκης του Συνασπισμού Ριζοσπαστικής Αριστεράς κ. Σωκράτη Φάμελλου προς τον Υπουργό Περιβάλλοντος και Ενέργειας, με θέμα: «Σε αδιέξοδο οι υπηρεσίες δόμησης της χώρας, οι μηχανικοί και οι πολίτες».

Η τέταρτη με αριθμό 660/25-10-2021 ερώτηση του κύκλου αναφορών - ερωτήσεων της Βουλευτού Φλώρινας του Συνασπισμού Ριζοσπαστικής Αριστεράς κ. Θεοπίστης (Πέτης) Πέρκα προς τον Υπουργό Περιβάλλοντος και Ενέργειας, με θέμα: «Προβληματισμός αναφορικά με το σχεδιασμό της Κυβέρνησης για τα ειδικά και τοπικά πολεοδομικά σχέδια».

Τέλος, η πέμπτη με αριθμό 254/6-12-2021 επίκαιρη ερώτηση δεύτερου κύκλου του Βουλευτή Αιτωλοακαρνανίας του Κομμουνιστικού Κόμματος Ελλάδας κ. Νικόλαου Παπαναστάση προς τον Υπουργό Εθνικής Άμυνας, με θέμα: «Έκτακτη εφάπαξ οικονομική ενίσχυση των στρατευμένων εν όψει των εορτών και δωρεάν και ασφαλής μετακίνησή τους κατά τις εορταστικές άδειες».

Κυρίες και κύριοι συνάδελφοι, ολοκληρώθηκε η συζήτηση των επικαίρων ερωτήσεων.

Κύριοι συνάδελφοι, δέχεστε στο σημείο αυτό να λύσουμε τη συνεδρίαση;

**ΟΛΟΙ ΟΙ ΒΟΥΛΕΥΤΕΣ:** Μάλιστα, μάλιστα.

**ΠΡΟΕΔΡΕΥΩΝ (Απόστολος Αβδελάς):** Με τη συναίνεση του Σώματος και ώρα 10.50΄ λύεται η συνεδρίαση για τη Δευτέρα 13 Δεκεμβρίου 2021 και ώρα 9.00΄, με αντικείμενο εργασιών του Σώματος: α) κοινοβουλευτικό έλεγχο, συζήτηση επικαίρων ερωτήσεων και β) νομοθετική εργασία, σύμφωνα με την ημερήσια διάταξη που έχει διανεμηθεί.

**Ο ΠΡΟΕΔΡΟΣ ΟΙ ΓΡΑΜΜΑΤΕΙΣ**